2,586 perwakilan lulus pindaan Perlembagaan UMNO, pemilihan parti diadakan selepas PRU

KUALA LUMPUR 15 Mei – Perhimpunan Agung Khas UMNO hari ini sebulat suara meluluskan pindaan Perlembagaan UMNO supaya pemilihan parti diadakan dalam tempoh enam bulan selepas Pilihan Raya Umum (PRU).

Usul itu dibentangkan Naib Presiden UMNO Datuk Seri Mohamed Khaled Nordin dan disokong oleh Naib Presiden Datuk Seri Ismail Sabri Yaakob.

Ia diluluskan selepas 2,586 perwakilan bersetuju meluluskan usul berkenaan dalam persidangan yang diadakan di Dewan Merdeka, Pusat Dagangan Dunia Kuala Lumpur (WTCKL) yang turut disusuli sambutan ualng tahun ke-76 UMNO dan jamuan Hari Raya Aidilfitri UMNO.

Terdahulu, Khaled dalam pembentangan usul yang dibacakan kepada perwakilan memaklumkan bahawa secara umumnya, pindaan melalui Perhimpunan Agung Khas UMNO kali ini melibatkan hanya tiga fasal iaitu Fasal 10.16, Fasal 15.3 dan Fasal 18.2.

“Dengan hanya melibatkan tiga fasal ini sahaja, ia bermakna pemilihan parti tetap diadakan tiga tahun sekali seperti yang terkandung dalam Fasal 9.3 Perlembagaan UMNO. Sebaliknya peruntukan dan fasal baharu yang dipinda dan dimasukkan ini adalah fasal pengecualian kepada pemilihan tiga tahun sekali tersebut.

“Fasal pertama yang dipinda adalah Fasal 10.16 yang sekarang ini memperuntukkan bahawa: Majlis Kerja Tertinggi berhak menangguhkan pemilihan di peringkat Majlis Kerja Tertinggi, Bahagian dan Cawangan. Penangguhan ini tidak boleh lebih daripada lapan belas (18) bulan dari tarikh pemilihan yang sepatutnya ia diadakan.

“Fasal ini akan dipinda untuk memberi kuasa dan pilihan kepada MKT untuk membuat satu lagi bentuk penangguhan kepada pemilihan parti iaitu penangguhan selama 6 bulan selepas sesuatu PRU itu diadakan,” katanya.

Beliau menjelaskan perubahan itu menyaksikan peruntukkan Fasal 10.16 yang sedia ada akan dipinda menjadi Fasal 10.16.1 yang mana Majlis Kerja Tertinggi berhak menangguhkan pemilihan di peringkat Majlis Kerja Tertinggi, Bahagian dan Cawangan.

Menurutnya, penangguhan itu tidak boleh lebih daripada lapan belas (18) bulan dari tarikh pemilihan yang sepatutnya ia diadakan atau tidak lebih daripada enam (6) bulan selepas diadakan sesuatu Pilihan Raya Umum Parlimen (Dewan Rakyat), yang mana terkemudian.

“Maka, selain daripada tempoh penangguhan selama 18 bulan yang dibenarkan sebelum ini, MKT selepas ini turut berhak untuk menangguhkan pemilihan parti kepada suatu tempoh tidak melebihi 6 bulan selepas sesuatu PRU itu diadakan, bergantung kepada yang mana satukah lebih terkemudian,” katanya lagi.

Justeru, secara tidak langsung, pindaan yang dibuat pada Fasal 10.16 itu bakal menyaksikan kedua-dua Fasal 15.3 dan Fasal 18.2 akan turut terpinda membabitkan pemilihan Ketua dan Naib Ketua Wanita UMNO, Ketua dan Naib Ketua Pergerakan Pemuda, dan Ketua dan Naib Ketua Pergerakan Puteri dan Ahli-ahli Jawatankuasa bagi Fasal 15.3 serta pemilihan Ketua, Timbalan Ketua, dan lima belas (15) Ahli-Ahli Jawatankuasa Cawangan (Fasal 18.2).


Nahas Hawk: Saksi dengar letupan kuat dua kali

BUTTERWORTH, 17 Nov – “Saya terdengar dua bunyi letupan kuat sebelum nampak api mula marak dalam kawasan landasan TUDM,” kata seorang saksi kejadian pesawat Tentera Udara Diraja Malaysia (TUDM) yang terhempas berhampiran di kawasan landasan Pangkalan Udara Butterworth, di sini malam tadi.

Mastura Mohammad Nordin, 44, pemilik kedai makan di Kampung Benggali, Sungai Puyu berkata beliau terdengar dua letupan kuat, diikuti api yang marak pada pesawat tersebut setelah terhempas di kawasan landasan berkenaan.

“Masa mula-mula kejadian dalam pukul 10 (malam) lebih, saya terdengar bunyi letupan kuat…dua kali juga (bunyi letupan), kemudian diikuti api yang marak selepas pesawat terhempas.

“Selepas terhempas, kami terus meluru ke pagar dan lihat api begitu marak dan berharap tiada apa-apa yang serius menimpa juruterbang atau orang sekeliling,” katanya yang kedai makannya itu terletak kira-kira 100 meter dari Pangkalan Udara TUDM, kepada pemberita di sini.

Dalam kejadian kira-kira 10.07 malam itu, seorang juruterbang TUDM maut, manakala seorang lagi cedera apabila pesawat Hawk yang sedang dalam latihan penerbangan malam, terlibat dalam kemalangan.

Menurut kenyataan itu, Mohamad Affendi meninggal dunia dalam nahas itu, manakala Mohd Fareez yang cedera berada dalam keadaan stabil dan kini menerima rawatan di Hospital Seberang Jaya.

Sementara itu, tinjauan Bernama di Hospital Seberang Jaya mendapati, anggota TUDM dan polis telah mula bersedia di perkarangan hospital sejak 1 pagi bagi menguruskan jenazah anggota yang meninggal dunia dalam kejadian tersebut.

Turut kelihatan di perkarangan hospital termasuk Timbalan Panglima Tentera Udara Leftenan Jeneral Datuk Asghar Khan Goriman Khan, menunggu jenazah Mohamad Affendi yang tiba di Jabatan Forensik pada jam kira-kira 2 pagi.


Pemilihan UMNO: Ahmad Zahid bersikap terbuka, sedia dicabar

PUTRAJAYA, 5 Jan – Presiden UMNO Datuk Seri Dr Ahmad Zahid Hamidi berkata beliau terbuka untuk dicabar oleh sesiapa sahaja yang berhasrat untuk memegang jawatan nombor satu parti itu pada pemilihan parti akan datang.

Ahmad Zahid yang juga Timbalan Perdana Menteri dan Menteri Kemajuan Desa dan Wilayah berkata ia bagi memberi peluang kepada kira-kira 160,000 perwakilan untuk memilih pucuk pimpinan parti khususnya bagi jawatan presiden dan timbalan presiden.

Bercakap kepada pemberita selepas menghadiri Majlis Amanat Tahun Baharu 2023 Kementerian Kemajuan Desa dan Wilayah (KKDW), Ahmad Zahid berkata terserah kepada perwakilan UMNO untuk membuat pilihan masing-masing sekali gus menentukan hala tuju parti bagi memastikan UMNO kekal relevan di pentas politik.

“Kuasa mutlak adalah kuasa perwakilan yang mewakili cawangan dan bahagian masing-masing di seluruh negara,” katanya ketika ditanya sama ada dua jawatan utama parti itu akan dipertandingkan dalam pemilihan akan datang, yang perlu diadakan tidak lebih enam bulan selepas Pilihan Raya Umum (PRU) diadakan.

Pada pemilihan yang diadakan pada 2018, Ahmad Zahid dipilih sebagai Presiden setelah menewaskan dua pencabarnya iaitu Khairy Jamaluddin dan Tengku Razaleigh Hamzah, dengan memperoleh 93 undi berbanding Khairy (51) dan Tengku Razaleigh (23).

“Dalam pemilihan sebelum ini (2018), saya dicabar dua ahli parti namun keputusan memihak kepada saya. Bukan riak, bukan sombong dan takbur tapi ini terbukti pada 2018,” katanya.

Ditanya sama ada parti itu akan menjemput mana-mana parti gabungan dalam Kerajaan Perpaduan untuk menghadiri Perhimpunan Agung UMNO (PAU2022) minggu depan, Ahmad Zahid berkata UMNO mengambil pendirian untuk tidak berbuat demikian.


PM Ismail Sabri sifatkan lawatan rasmi pertama ke Singapura berjaya

SINGAPURA 29 Nov – Perdana Menteri Malaysia Datuk Seri Ismail Sabri Yaakob menyifatkan lawatan rasmi pertamanya ke negara jiran selatan Singapura sebagai berjaya.

Beliau turut menyampaikan penghargaan kepada kerajaan Singapura terutama rakan sejawatannya Lee Hsien Loong terhadap sambutan yang sangat mesra dengan semangat kekeluargaan.

“Hubungan kedua-dua negara sangat rapat, sebagai sebuah negara jiran yang mempunyai sejarah begitu lama,” katanya dalam persidangan media bersama media Malaysia sejurus selepas lawatan berakhir.

Ia juga merupakan lawatan kedua Ismail Sabri ke negara jiran sejak mengangkat sumpah sebagai Perdana Menteri Malaysia kesembilan pada 21 Ogos lepas.

Beliau yang tiba di sini awal pagi ini turut bersama Lee melancarkan Laluan Perjalanan Vaksinasi (VTL) melalui udara dan sempadan darat antara Malaysia dan Singapura di Woodlands Checkpoint.

Mengulas lebih lanjut, Ismail Sabri berkata dalam pertemuan empat mata bersama Lee, pembukaan VTL laut yang menghubungkan Tanah Merah ke  Desaru dan juga ‘cruise’ dari Singapura ke Pelabuhan Klang dan Langkawi turut dibincangkan.

“Kita percaya pembukaan lebih banyak akan memberi faedah kepada seluruh negara, bukan saja dari segi pelancongan yang terjejas teruk akibat penutupan sempadan malah kepada perdagangan,” katanya.

Beliau berkata pembukaan sempadan bersama Singapura yang merupakan rakan dagangan Malaysia yang terbesar diyakini akan memberi tempias kepada Johor, khususnya dan kawasan bersempadan seperti Melaka yang juga merupakan destinasi pilihan rakyat Singapura.

Perdana Menteri juga berkata kategori pengguna bagi VTL darat mungkin akan diperluas selepas 23 Dis ini, namun ia bergantung kepada kesan pembukaan fasa pertama VTL darat ketika ini.

“Ia sebagai ‘trial basis’ atau percubaan awal untuk melihat kesan kepada pembukaan ini. Kita tidak mahu juga selepas pembukaan, timbul kes meningkat. Kita akan pantau, dan kita akan buka lebih banyak lagi.

Ketika ini inisiatif VTL darat hanya membenarkan pengguna yang merupakan warga Malaysia, Singapura, dan pemastautin serta pemilik Pas Jangka Panjang Singapura dan Malaysia.

Ditanya adakah skim VTL  akan diperluas ke negara lain selain Singapura, Ismail Sabri berkata beliau berharap perbincangan dapat dilakukan dengan negara jiran di utara, Thailand.

Beliau juga berharap untuk mewujudkan lebih banyak laluan seperti ‘green travel bubble’ dengan Australia, New Zealand, Jepun, Korea Selatan dan sebahagian provinsi di China, yang kes COVID-19 di negara masing-masing dilihat terkawal.

Dalam lawatan rasminya ke Singapura hari ini beliau menghadiri majlis sambutan di Istana di sini dengan memeriksa kawalan kehormat dan seterusnya menandatangani buku pelawat.

Perdana Menteri turut diberi penghormatan apabila satu spesis hibrid anggerik baharu dinamakan sempena namanya, dan beliau kemudiannya membuat kunjungan hormat keatas Presiden Singapura Halimah Yacob.

Turut hadir Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali, Menteri Pengangkutan Datuk Seri Dr Wee Ka Siong dan Menteri Luar Datuk Saifuddin Abdullah.- BERNAMA


Sistem saraan baharu tertakluk kedudukan kewangan kerajaan – KSN

KUALA TERENGGANU, 13 Feb – Pelaksanaan sistem saraan baharu untuk kakitangan awam adalah tertakluk kepada kedudukan semasa kewangan kerajaan, kata Ketua Setiausaha Negara Tan Sri Mohd Zuki Ali.

“Jawatankuasa pembaharuan perkhidmatan awam yang dipengerusikan Perdana Menteri akan meneliti perkara ini. Jabatan Perkhidmatan Awam (JPA) sudah membuat kajian dan melantik konsultan, jadi kita tunggulah,” katanya.

Beliau ditemui pemberita selepas menghadiri Majlis Penutup Program Latihan Pelan Strategik Pendigitalan Pejabat Setiausaha Kerajaan (PSUK) Terengganu oleh Menteri Besar Datuk Dr Seri Ahmad Samsuri Mokhtar di Wisma Darul Iman di sini, hari ini.

Menurut beliau lagi kerajaan juga meneliti perkara itu susulan garis kemiskinan negara telah meningkat, dengan pendapatan isi rumah RM2,008 sudah dikira miskin.

Awal hari ini, CUEPACS sekali lagi menggesa kerajaan meneliti semula tuntutan di bawah Sistem Saraan Malaysia (SSM) yang disifatkan tidak lagi relevan.

Presidennya, Datuk Adnan Mat dilaporkan berkata pendapatan penjawat awam masih lagi di bawah garis kemiskinan dan jauh untuk mencapai sasaran negara berpendapatan tinggi menjelang 2025 di bawah Rancangan Malaysia Ke-12 (RMK-12).

Dalam perkembangan lain, mengenai keputusan kerajaan untuk membenarkan guru dan petugas Jabatan Kemajuan Masyarakat (Kemas) kembali berpolitik, Mohd Zuki berkata pekeliling mengenai perkara berkenaan sedang dibuat oleh JPA.

“Kita tengok apa yang akan keluar melalui pekeliling tersebut, PM (perdana menteri) kata tak adil kalau hadkan kepada beberapa jabatan sahaja, tapi kena lihat implikasi daripada apa yang dibenarkan.

Tapi saya jangkakan untuk sementara ini hanya petugas Kemas dan guru memang dibenarkan (berpolitik). JPA dalam peringkat akhir untuk keluarkan garis panduan, draf sudah ada, akan keluar dalam masa terdekat,” katanya.

Pada 22 Jan lepas, Perdana Menteri Datuk Seri Ismail Sabri Yaakob mengumumkan kerajaan memutuskan untuk membenarkan guru dan petugas Kemas kembali berpolitik, yang berkuat kuasa serta-merta.- BERNAMA


Polis tahan 4 lelaki disyaki terbabit kes samun, pukul

SHAH ALAM 19 April. – Polis Klang Selatan menahan empat individu yang disyaki terlibat dalam kes samun dan pukul pemandu sebuah kenderaan semalam, yang tular di media sosial.

Ketua Polis Daerah Klang Selatan Asisten Komisioner Shamsul Amar Ramli berkata, pihaknya menerima laporan polis berkaitan video tersebut yang menunjukkan sekumpulan lelaki sedang menendang dan memecahkan cermin kenderaan di tepi jalan raya.

“Kesemua suspek tiada pekerjaan dan merupakan penagih dadah berumur lingkungan 23 tahun hingga 35 tahun, ditahan dalam kawasan Klang Selatan dan tangkapan dibuat bermula 7 malam hingga 11 malam.

Shamsul Amar berkata dalam kejadian yang berlaku lebih kurang 4.30 petang semalam, mangsa sedang memandu bersama sepupunya di Taman Sentosa menghala ke Pelabuhan Klang.

Beliau berkata suspek bertindak memecahkan cermin kereta, menarik mangsa keluar dari kenderaan dan memukul mangsa dengan menggunakan kayu serta merampas sebuah telefon bimbit milik sepupu mangsa.


Suami isteri dicekup bersama 7 kg heroin, 3 kg ganja

IPOH, 5 Jun – Sepasang suami isteri dipercayai pengedar dadah antara tiga individu ditahan bersama lebih 7 kilogram (kg) heroin dan lebih 3kg ganja dalam dua serbuan berasingan di daerah Manjung dan Kampar, semalam.

Ketua Polis Perak Datuk Seri Mohd Yusri Hassan Basri berkata suami isteri berusia 28 dan 29 tahun itu ditahan pada 12.05 tengah malam di sebuah rumah di Sitiawan, Manjung.

Beliau berkata hasil pemeriksaan di rumah tersebut, polis merampas dadah dipercayai heroin seberat 7.04kg dan ganja dianggar seberat 3.05kg bernilai RM64,570.

“Polis turut merampas peralatan yang disyaki digunakan untuk membungkus dadah selain menyita sebuah kenderaan, tujuh rantai, enam cincin, empat anting-anting serta satu subang hidung yang kesemuanya dianggar berjumlah RM72,332,” katanya dalam kenyataan hari ini.

Menurut Mohd Yusri kedua-duanya yang negatif terhadap dadah dan tidak mempunyai rekod kesalahan lampau sedang disiasat lanjut mengikut Seksyen 39B Akta Dadah Berbahaya (ADB) 1952.

Mohd Yusri berkata siasatan mendapati pasangan suami isteri itu mula aktif dalam aktiviti pengedaran dadah sejak awal tahun ini manakala dadah dirampas yang dipercayai untuk pasaran negeri ini dianggarkan boleh digunakan seramai 15,600 penagih dadah.

Sementara itu, beliau berkata dalam serbuan di Kampar, pihaknya menahan seorang lelaki berusia 36 tahun di sebuah rumah di Desa Lawan Kuda, kira-kira 12.30 tengah malam.

“Hasil pemeriksaan polis merampas dadah dipercayai serbuk ekstasi sebanyak 2.7kg, kafein (1.67 kg), Methampetamine (22 gram), heroin (21 gram), pil erimin 5 (5 gram) serta pil ekstasi (6 gram) dengan nilai keseluruhan dadah dirampas berjumlah RM38,792,” katanya.

Menurut Mohd Yusri polis turut merampas peralatan yang disyaki digunakan untuk membungkus dan menghisap dadah manakala lelaki itu didapati positif terhadap dadah jenis Methamphetamine serta memiliki 18 rekod lampau berkaitan dadah dan jenayah.

Katanya dadah dirampas dianggarkan boleh digunakan 6,700 penagih dan lelaki yang aktif semula dalam aktiviti pengedaran dadah sejak sebulan lepas itu kini disiasat lanjut mengikut Seksyen 39B ADB 1952.


Lelaki didenda RM4,000 kerana menyamar Raja Muda Perak

Mahkamah juga memerintahkan Mohammad Fadhil Lope, 39, yang bekerja kampung itu menjalani hukuman penjara selama tempoh 10 bulan sekiranya gagal membayar denda berkenaan.

Mengikut kertas pertuduhan, Mohammad Fadhil dituduh memperdaya Muhammad Faizal Azli Md Salleh yang bertugas di Pejabat Tuanku Sultan Kedah dengan menyamar supaya mempercayai bahawa tertuduh adalah Raja Muda Perak untuk dibenarkan berjumpa dengan Sultan Kedah.

Tertuduh yang membuat pengakuan itu di hadapan Majistret Muhammad Zulhilmi Latif didakwa melakukan kesalahan itu di kaunter Pejabat Tuanku Sultan Kedah di Wisma Darul Aman di sini, pada kira-kira 11.30 pagi, pada 28 Jun lepas.

Mohammad Fadhil dituduh mengikut Seksyen 419 Kanun Keseksaan yang memperuntukkan hukuman penjara maksimum tujuh tahun atau denda atau kedua-duanya, jika sabit kesalahan.

Berdasarkan fakta kes, semasa Muhammad Faizal Azli sedang bertugas, tertuduh hadir memperkenalkan diri dengan menggunakan satu kad pengenalan berwarna kuning dan ketika kad itu diperiksa mendapati butiran yang tertera adalah di bawah nama ‘Duli Yang Maha Mulia Raja Muda Perak Tuanku Tun Mamat Fadhil Duke Of Royal Malaysia’.


Kek cawan air tangan Permaisuri Agong untuk petugas barisan hadapan

Berkongsi perkara berkenaan melalui akaun Facebook, Istana Negara turut memuat naik gambar kek cawan berkenaan yang dikurniakan dan disajikan Seri Paduka Baginda dalam tiga jenis.

Menurut Istana Negara, Seri Paduka Baginda amat prihatin dan menghargai khidmat bakti dan komitmen serta pengorbanan yang dicurahkan petugas barisan hadapan tanpa mengira masa dan penat lelah dalam memikul tanggungjawab memerangi penularan wabak COVID-19.


DUN Telok Mas: Hadir 13 majlis kahwin sehari, moga-moga boleh ‘maintain’ berat badan

TELOK MAS 2 Jun -Dalam kesibukan tugas sebagai wakil rakyat, Datuk Abdul Razak Abdul Rahman menghadiri 13 majlis perkahwinan dalam sehari demi tidak mahu mengecewakan rakyat kawasannya yang mengharapkan kedatangannya dalam semua majlis tersebut.

Abdul Razak berkata, beliau bukan sekadar memenuhi jemputan majlis, sebaliknya kesempatan itu diambil untuk bersua muka dan memastikan majlis itu berjalan lancar.

Beliau berkata, dengan cara itu beliau boleh mendekatkan dirinya dengan rakyat kawasannya sambil bertanyakan khabar supaya hubungan antara pemimpin dan penduduk sekitar lebih erat.

“Selain jempuntan majlis terbuka, saya juga banyak menerima jemputan majlis kenduri kahwin. Hari ini sahaja 13 undangan kahwin saya hadir di sekitar Telok Mas.

“Itu tidak termasuk ada satu majlis ada dua padangan dan satu lagi majlis ada tiga pasangan,” katanya menerusi hantaran Facebook rasminya.


Dua pelajar sekolah maut kemalangan di Baling

ALOR SETAR 11 Mei. – Dua pelajar lelaki sebuah sekolah menengah maut selepas motosikal yang dinaiki mereka hilang kawalan sebelum dilanggar sebuah kereta yang datang dari arah bertentangan di Kampung Kuala Samak dekat Baling, semalam.

Ketua Polis Daerah Baling Superintendan Shamsudin Mamat berkata, dalam kejadian pada 3.28 petang itu, pelajar berusia 16 tahun dan seorang lagi berumur 15 tahun merupakan pelajar Sekolah Menengah Kebangsaan (SMK) Kuala Pegang, maut di tempat kejadian.

“Sebelum kejadian, sebuah kereta jenis Nissan Almera yang dipandu seorang wanita berumur 44 tahun sedang dalam perjalanan dari arah Kuala Ketil menghala ke Ceruk Beras bersama suami dan dua anak lelakinya yang berumur 15 dan 10 tahun.

“Sampai di tempat kejadian, motosikal yang ditunggang pelajar berumur 16 tahun itu yang datang dari arah bertentangan telah hilang kawalan dan terjatuh di laluan bertentangan. Wanita yang memandu kereta berkenaan tidak sempat mengelak dan terlanggar kedua-dua mangsa,” katanya dalam satu kenyataan di sini, malam tadi.

Beliau berkata kedua-dua mangsa meninggal dunia di tempat kejadian akibat kecederaan parah dan jenazah dibawa ke Unit Forensik Hospital Kulim untuk proses bedah siasat.


Pesta Kopi Melaka himpun peminat kopi tegar

BANDARAYA MELAKA 5 Feb – Pesta Kopi Melaka selama dua hari bermula semalam mempromosi lebih 60 pengusaha kopi dari seluruh Malaysia.

Exco Pelancongan, Datuk Muhammad Jailani Khamis berkata daripada jumlah itu sebanyak 20 tapak diberikan untuk menjual pelbagai barangan dalam Pesta Kopi Melaka itu.

“Program ini sedikit sebanyak menjadi nilai tambah pada industri pelancongan negeri selain dengan menjadikan The Shore sebagai lokasi, menghidupkan kembali The Shore sebagai tempat tumpuan pelancong,” katanya.


Raja Permaisuri berkenan rasmi Persidangan PPPM Ke-57

AYER KEROH 26 Jun: Raja Permaisuri Agong, Tunku Hajah Azizah Aminah Maimunah Iskandariah berkenan merasmikan Persidangan Pandu Puteri Dan Mesyuarat Agung Tahunan Kali Ke-57 Persatuan Pandu Puteri Malaysia (PPM), hari ini.

Tunku Azizah yang juga Penaung Diraja PPPM, tiba di Pusat Dagangan Antarabangsa Melaka (MITC) Ayer Keroh, kira-kira jam 10.08 pagi dengan diiringi tetamu kehormat.

Hadir sama pada majlis perasmian adalah Yang Dipertua PPPM Datin Seri Muhaini Zainal Abidin; Penaung PPPM Cawangan Melaka Toh Puan Datuk Wira Asmah Ab Rahman dan isteri kepada Ketua Menteri Melaka Datin Seri Utama Munira M Yusop.

Persidangan kali ini berlangsung selama empat hari bermula Jumaat dan disertai 500 perwakilan dari 18 cawangan selain sebanyak 14 anugerah turut dikurniakan kepada 142 penerima anugerah.

Antara anugerah itu adalah Lencana Ahli Seumur Hidup, Pingat Jasa, Pingat Agok Bakti Lebah, Pingat Jasa Lama 20 tahun dan Lencana Jurulatih, Mutiara IV serta Pingat Layang-layang.


‘Bintang K-pop’ wira bantu MUFC curi satu mata di Cheras

KELAB Bolasepak Melaka United berjaya mengekalkan rekod tanpa kalah selepas liga kembali bersambung apabila berjaya mengikat Kuala Lumpur City FC (KL City FC) 1-1 dalam aksi di Stadium KLFA Cheras, malam tadi.

Skuad Hang Tuah bagaimanapun terpaksa bermandi peluh sehingga 90 minit perlawanan sebelum berjaya menjaringkan gol penyamaan menerusi pemain import Korea Selatan, Jang Suk Won di masa kecederaan babak kedua.

Keputusan seri itu bagaimanapun tidak mengubah kedudukan MUFC di tangga ke-9 Liga Super, namun ia sekurang-kurangnya dapat menjarakkan diri mereka dari zon bahaya.

Bagaimanapun, tuan rumah, KL City FC hampir membuka tirai jaringan pada minit ke-40 apabila berjaya melakukan serangan balas ke kubu yang dikawal Khairul Fahmi Che Mat.

Di masa kecederaan separuh masa pertama, MUFC turut memperoleh peluang menerusi Adriano Narcizo, namun kekebalan benteng pertahanan tuan rumah menggagalkan usaha pemain kelahiran Brazil itu dan aksi berakhir seri tanpa jaringan.

Sebelum ini, insiden sama berlaku di Stadium Darul Makmur dalam pertemuan dengan Sri Pahang FC yang menyaksikan perlawanan terhenti selama 11 minit.

Sedang keputusan dilihat bakal berakhir dengan kekalahan buat MUFC, tiba-tiba sahaja Suk Won muncul wira apabila berjaya menjaringkan gol penyamaan pada masa kecederaan.

Gol itu terhasil berpunca daripada sepakan percuma Sony Norde di kiri pintu gol sebelum ditanduk masuk dengan sempurna oleh pertahanan import dari Korea Selatan itu.


‘Awang import’ Melaka United perlu beri sumbangan lebih besar

“Sebenarnya apabila saya dilantik sebagai pemangku jurulatih, saya tahu department atau bahagian mana yang perlu kita perkuatkan, kerana saya sudah lama bersama pasukan ini.

“Jadi, saya rasa itu antara kelebihan yang saya ada dan juga pemain-pemain yang dibawa masuk untuk season ini juga pemain-pemain yang yang bagus, jadi saya rasa daripada situlah kita dapat membentuk pasukan yang mantap.

“Saya harapi dengan rehat panjang ini kita dapat membentuk pasukan yang berdaya saing yang boleh memberi cabaran kepada pasukan-pasukan lain kerana aksi yang akan datang adalah aksi yang begitu susah sekali,” katanya.

Beliau berkata demikian dalam sidang media selepas Melaka United berjaya menempah ke slot suku akhir dengan menewaskan PJ City FC 2-1 di Stadium Hang Jebat, malam tadi.

“Saya rasa pemain-pemain import perlu beri sumbangan yang lebih lagi kerana pasukan Melaka memang bergantung kepada mereka, 49 peratus kekuatan pasukan Melaka United di tangan lima pemain import ini.

“Dalam aksi malam tadi, saya melihat kita mempunyai banyak peluang namun terlepas kerana kesilapan mudah, namun usaha bermati-matian wajar dipuji selepas membolosi dua kali gawang pelawat,” katanya.


RUU Kewangan 2023 diluluskan di Dewan Rakyat

Timbalan Menteri Kewangan Steven Sim Chee Keong ketika membentangkan RUU itu untuk bacaan kali kedua berkata RUU itu bagi menguatkuasakan langkah-langkah cukai yang telah diumumkan dalam Belanjawan 2023 selain melaksanakan keputusan kerajaan berkenaan penambahbaikan pentadbiran cukai yang memerlukan pindaan kepada akta-akta berkaitan.

Pindaan tersebut termasuk meminda subseksyen 3(3) Akta Kewangan 2018 [Akta 812] dengan menggantikan perkataan “dan 2022” dengan perkataan “2022, 2023 dan 2024” bagi melanjutkan pelepasan cukai pendapatan individu untuk simpanan bersih tahunan ke dalam Skim Simpanan Pendidikan Nasional (SSPN), katanya di Dewan Rakyat hari ini.

“Tahun hadapan, kita akan melihat semula dasar ini dan mengambil maklum balas daripada semua pihak termasuk pihak pembangkang untuk membuat keputusan seterusnya,” katanya.

Sementara itu, pindaan lain termasuk memperluas skop pelepasan cukai bagi perbelanjaan rawatan perubatan untuk meliputi kos pemeriksaan, intervensi awal dan rawatan pemulihan bagi anak-anak kurang upaya pembelajaran seperti autisme dan kecelaruan hiperaktif kurang daya tumpuan dengan potongan cukai yang dibenarkan terhad kepada RM4,000,” katanya.


858 mangsa banjir dipindahkan ke 12 PPS di Sarawak

KUCHING, 20 Feb – Banjir yang kembali melanda Sarawak sejak semalam menyaksikan peningkatan seramai 858 mangsa dipindahkan ke pusat pemindahan sementara (PPS) pagi ini berbanding 7.55 petang semalam.

Menurut kenyataan Sekretariat Jawatankuasa Pengurusan Bencana Negeri (JPBN) Sarawak setakat 8 pagi ini juga sebanyak 12 PPS telah dibuka berbanding hanya sembilan semalam.

Kira-kira sebulan selepas gelombang pertama banjir di Sarawak, beberapa tempat di bandar raya ini sekali lagi dilanda musibah banjir semalam berikutan hujan berterusan.

Semalam, lalu lintas terhenti menyebabkan berpuluh kenderaan terkandas selepas beberapa jalan utama ditenggelami air berikutan kenaikan air seawal subuh, memutuskan jalan darat utama ke daerah kejiranan seperti Kota Samarahan dan Serian.- BERNAMA


Nelayan hilang dalam insiden bot karam ditemukan lemas

LUMUT, 18 Sept – Seorang nelayan tempatan yang dilaporkan hilang selepas bot yang dinaikinya karam di perairan Bagan Lipas semalam ditemukan lemas.

Pengarah Agensi Penguatkuasaan Maritim Malaysia (APMM) Perak Kapten Maritim Mohd Hambali Ya’akup berkata mayat lelaki itu ditemukan terapung pada kira-kira pukul 11.30 pagi oleh nelayan setempat.

“Kita telah terima laporan insiden bot karam pagi semalam pada kedudukan 1.9 batu nautika timur laut perairan Bagan Lipas dan telah mengaktifkan operasi mencari dan menyelamat (Op Carilamat).

“Operasi yang bersambung hari ini berjaya menemukan mangsa dan Op Carilamat telah ditamatkan 12.40 tengah hari tadi,” katanya dalam kenyataan di sini hari ini.

Katanya dalam kejadian pada kira-kira 3 pagi itu, bot nelayan dinaiki tiga lelaki dimasuki air dan ketiga-tiga mereka terjun ke dalam laut untuk menyelamatkan diri.

Dua daripada mereka yang merupakan warga Indonesia sempat mencapai tong air untuk terapung manakala mangsa gagal menyelamatkan diri dan dihanyutkan arus deras.

Susulan itu, Maritime Rescue Sub Centre (MRSC) Langkawi telah mengaktifkan Op Carilamat dan Bot Petir 83 daripada MN Selangor telah diatur gerak ke lokasi bagi melaksanakan penugasan operasi.

Beliau berkata Op Carilamat turut dibantu Jabatan Bomba dan Penyelamat Malaysia, Markas Pemerintahan Armada Barat Lumut, Balai Polis Rungkup dan Komander Operasi Komponen Maritim (MCOC).

Sementara itu, Ketua Polis Daerah Hilir Perak ACP Ahmad Adnan Basri dalam kenyataan berkata bot terbabit dikatakan berlabuh di muara Bagan Lipas bagi tujuan rehat sebelum kembali ke pelantar di Hutan Melintang.

“Mereka keluar menangkap ikan pada 13 Sept lepas di lima batu nautika dari kawasan pelantar dan bot mereka tenggelam sekitar pukul 3 pagi.

“Operasi menyelamat telah dilakukan pada hari sama pada 12 tengah hari namun terpaksa memberhentikan operasi pada 7 malam akibat cuaca gelap sebelum disambung hari ini,” katanya.

Beliau berkata mayat mangsa ditemukan tersangkut pada tiang sebuah kelong di Muara Sungai Bagan Lipas dan mayat telah dikenal pasti oleh waris mangsa sebelum dihantar ke Hospital Teluk Intan untuk bedah siasat. – BERNAMA


Hamzah akan bertemu menteri dalam negeri Thailand bincang isu keselamatan negara

IPOH, 28 Mei – Menteri Dalam Negeri Datuk Seri Hamzah Zainudin akan mengadakan pertemuan dengan rakan sejawatnya di Thailand bagi membincangkan isu berhubung keselamatan sempadan kedua-dua negara dalam masa terdekat.

Beliau berkata antara perkara yang akan difokuskan termasuk isu terrorisme berikutan kejadian letupan bom dan tembakan di Tak Bai, Thailand baru-baru ini.

“Kita sedang membuat siasatan dan mengadakan kerjasama yang perlu antara Thailand dan Malaysia untuk mengatasi isu terrorisme ini yang merugikan mana-mana negara.

“Jadi, saya akan bertemu dengan Menteri Dalam Negeri Thailand untuk membincangkan antaranya bagaimana untuk memastikan mereka yang kita senaraikan sebagai pengganas sama ada dari sana (Thailand) masuk ke sini (Malaysia) atau mereka yang telah disenaraikan dari Malaysia ke sana (Thailand),” katanya.

Beliau berkata demikian ketika ditemui pemberita pada Majlis Rumah Terbuka Aidilfitri PAS yang dihadiri Presidennya Tan Sri Abdul Hadi Awang di Stadium Indera Mulia di sini hari ini.

Hamzah berkata tiada sekatan perjalanan dikenakan di antara kedua-dua negara berikutan ia menjadi kebiasaan bagi rakyat Malaysia dan Thailand untuk melakukan pergerakan namun kawalan sempadan giat dipertingkatkan ketika ini.

“Isu keselamatan ini paling mustahak untuk kita semua menjaga dan minta kalau boleh berhati-hati terutama kalau rakyat Malaysia yang mahu membuat lawatan atau apa sahaja urusan,” katanya.

Kementerian Dalam Negeri sebelum ini mengesahkan tiada pembabitan rakyat Malaysia dalam kejadian letupan bom dan tembakan senjata api di Tak Bai, Rabu lepas.

Sebelum ini, media memetik Bangkok Post melaporkan tiga anggota keselamatan cedera selepas sebuah balai polis marin di Tak Bai diserang dengan individu bersenjata api dan bom tangan dalam kejadian itu.

Serangan bermula 9.35 malam (waktu tempatan), kira-kira enam penyerang membaling bom ke arah balai berkenaan dan melepaskan tembakan dengan raifal automatik.


VTL udara, darat Brunei-Malaysia hasil lawatan PM ke Brunei

BANDAR SERI BEGAWAN, 16 Feb – Pelaksanaan Laluan Perjalanan Lengkap Vaksin (VTL) serta pengiktirafan untuk menggunakan MySejahtera dan BruHealth merupakan dua perkara utama yang diputuskan semasa lawatan rasmi dua hari Perdana Menteri ke Brunei bermula Isnin.

Persetujuan yang dicapai di peringkat dasar hasil pertemuan empat mata Datuk Seri Ismail Sabri Yaakob dan Sultan Brunei Sultan Hassanal Bolkiah itu sekali gus melegakan rakyat kedua-dua negara selain dapat merancakkan semula sektor ekonomi.

Pada masa ini terdapat lebih 25,000 rakyat Malaysia yang bermastautin di Brunei Darrussalam terdiri daripada pelbagai peringkat seperti golongan professional, penuntut dan yang bekerja di negara ini, selain penduduk Sarawak, terutama di kawasan sempadan, yang berulang-alik ke Brunei.

Penutupan sempadan negara akibat penularan wabak COVID-19 itu menyebabkan ada dalam kalangan mereka yang telah dua tahun tidak pulang ke Malaysia bertemu anggota keluarga.

Menyifatkan kunjungan rasmi pertama beliau ke Brunei sebagai amat berjaya, Ismail Sabri berkata VTL antara kedua-dua negara bukan sahaja melalui penerbangan empat kali seminggu yang dicadangkan tetapi juga melalui jalan darat bagi kemudahan penduduk yang tinggal bersempadan dengan negara itu.

“Alhamdullilah, lawatan rasmi pertama saya selama dua hari ke negara Brunei Darussalam berlangsung dengan baik dan sempurna… kunjungan ini amat berjaya,” kata Ismail Sabri pada sidang akhbar di akhir lawatan beliau sebelum berlepas pulang ke Malaysia

Kunjungan Perdana Menteri dan delegasi itu turut berkisar kepada perbincangan berhubung langkah-langkah untuk meningkatkan kerjasama ekonomi termasuk perdagangan dan pelaburan antara Malaysia dan Brunei.

“Malaysia dan Brunei mempunyai banyak potensi dalam bidang ini,” katanya sambil memberitahu nilai dagangan pada tahun lepas meningkat 70.4 peratus kepada RM8.03 bilion.

“Di samping penyertaan Petronas dan beberapa syarikat terkemuka Malaysia dalam kerjasama ekonomi Malaysia-Brunei, saya percaya kerjasama dalam bidang PKS (perusahaan kecil dan sederhana) serta kerjasama Sabah-Brunei dan Sarawak-Brunei berpotensi untuk ditingkatkan,” katanya.

Antara perkara lain yang berjaya diselesaikan hasil kunjungan itu adalah isu persempadanan yang tertangguh dan projek Lebuh Raya Trans-Borneo yang menghubungkan Malaysia (Sarawak dan Sabah) dan Brunei, selain turut membincangkan isu-isu serantau iaitu Myanmar dan Laut China Selatan.

Mengenai persempadanan, kedua-dua pemimpin negara itu sepakat supaya Mesyuarat Pertama Jawatankuasa Bersama Persempadanan Darat yang dipersetujui pada 2011 di peringkat pegawai kanan diadakan pada kadar segera untuk memuktamadkan segera kawasan yang yang belum disusun dan ditanda.

Hubungan diplomatik yang telah lama terjalin antara Malaysia dan Brunei amat istimewa dan membuka peluang kerjasama kepada kedua-dua negara dalam pelbagai bidang meliputi perdagangan, kesihatan, pertahanan, pelancongan dan pelbagai bidang lain lagi.

Pada tahun ini Malaysia akan menjadi tuan rumah bagi ALC ke-24 di Kuala Lumpur dan Ismail Sabri mengalu-alukan keberangkatan Sultan Brunei dan delegasi ke Malaysia untuk menghadiri rundingan itu.

Ismail Sabri menyifatkan kesemua persetujuan yang dicapai semasa lawatan singkat beliau ke Brunei mencerminkan komitmen padu antara kedua-dua pihak ke arah peningkatan hubungan ke suatu tahap yang lebih tinggi dan mantap.


Minyak masak: Peniaga patuh, 17 peratus jual bawah harga maksimum – Annuar

Menzahirkan penghargaan dan terima kasih kepada golongan peniaga terbabit, beliau berkata tinjauan yang dilakukan di lebih 200 premis setakat tengah hari tadi mendapati minyak masak dijual pada harga yang ditetapkan pada hari pertama langkah itu dilaksanakan.

“Ini satu perkembangan memberangsangkan. Kita dapati harga minyak masak lima kilogram (kg) dijual serendah RM28.90 berbanding harga maksimum RM34.70 seperti ditetapkan,” katanya pada sidang media selepas mempengerusikan mesyuarat Pasukan Khas Jihad Tangani Inflasi di Bangunan Parlimen hari ini.

Menteri Komunikasi dan Multimedia itu berkata tinjauan juga mendapati minyak masak dalam botol 1kg dijual pada harga RM6.70 hingga RM7.70, 2kg dijual pada harga RM12.70 hingga RM14.70 manakala 3kg pula pada harga RM21.30 hingga RM21.70.

Minggu lepas, kerajaan menetapkan harga maksimum minyak masak dalam botol secara bulanan berdasarkan harga satu tan metrik minyak sawit mentah yang diumumkan oleh Lembaga Minyak Sawit Malaysia (MPOB).


Wanita warga asing curi barang kemas majikan RM15,000 ditahan polis

IPOH, 20 Jun – Polis menahan seorang wanita warga asing semalam kerana disyaki mencuri barangan kemas milik majikannya, yang dianggarkan bernilai RM15,000.

Ketua Polis Daerah Ipoh ACP Yahaya Hassan berkata suspek berusia 35 tahun itu, ditahan kira-kira 2 petang semalam di sebuah rumah di Pasir Puteh di sini.

Katanya penahanan itu dibuat susulan laporan polis diterima daripada seorang wanita pada 3 petang Sabtu lepas, apabila mengesyaki barang kemas miliknya dicuri oleh suspek yang datang menjalankan kerja-kerja pembersihan di rumahnya, di Taman Rapat Setia Baru di sini.

“Dalam tempoh kurang daripada 24 jam selepas laporan polis diterima, polis berjaya menahan suspek yang baharu sahaja bekerja di rumah mangsa sejak sebulan lalu, dengan melakukan kerja-kerja pembersihan sebanyak tiga kali seminggu.

“Polis turut merampas pelbagai barang kes disyaki milik mangsa bernilai kira-kira RM13,000 dan resit-resit pajak gadai semasa tangkapan dibuat,” katanya dalam kenyataan hari ini.

Yahaya berkata suspek direman selama empat hari bermula hari ini, bagi membantu siasatan di bawah Seksyen 380 Kanun Keseksaan kerana mencuri dalam bangunan. – BERNAMA


Jangan politikkan undi 18 – Wan Junaidi

KUCHING 6 Nov – Ahli politik perlu berhenti mempolitikkan isu berkaitan Undi 18 kerana ia boleh menimbulkan kekeliruan yang tidak perlu di samping membawa kepada penyebaran maklumat yang tidak tepat dalam kalangan rakyat.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata punca Undi 18 tidak dapat dilaksanakan sebelum 31 Dis adalah disebabkan Suruhanjaya Pilihan Raya (SPR) masih belum bersedia untuknya.

“SPR masih belum bersedia.. dari segi pelaksanaannya, terutama berhubung sistemnya, bukannya sebab kerajaan takut untuk membenarkan individu berumur 18 tahun untuk mengundi,” katanya dalam kenyataan hari ini.

Pada 3 Nov lepas Wan Junaidi memberitahu Dewan Rakyat bahawa pindaan kepada perlembagaan persekutuan berkaitan penurunan umur layak mengundi kepada 18 tahun tidak dapat dilaksanakan sebaik sahaja Rang Undang-undang itu diluluskan pada 2019 memandangkan beberapa perkara perlu diselesaikan terlebih dahulu.

Wan Junaidi menjelaskan bahawa semasa Perlembagaan Persekutuan dipinda untuk menurunkan umur layak mengundi kepada 18 tahun, ia hadir serentak dengan peraturan berkaitan pendaftaran pengundi secara automatik.

“Sehubungan itu ada banyak aspek pelaksanaan dan berkaitan sistem yang perlu diselesaikan oleh SPR terlebih dahulu, seperti soal logistik, pendaftaran pengundi serta mengemas kini senarai pengundi,” tambahnya.

Beliau berkata sebenarnya untuk berlaku adil kepada SPR, sebaik sahaja pindaan Rang Undang-undang berkenaan diluluskan pada 2019, SPR diberi masa sehingga 2023 – cukup masa untuk rancangan awal yakni menyediakan ia untuk diguna pakai pada Pilihan Raya Umum ke-15.

Katanya berdasarkan kepada fakta berhubung tempoh masa yang dikemukakan oleh SPR, proses berkenaan dijangka siap sepenuhnya pada 22 Sept depan bagi membolehkan sistem itu berjalan dengan lancar.

“Namun apapun SPR tetap akan mematuhi keputusan Mahkamah Tinggi Kuching untuk melaksanakan penurunan umur layak mengundi dari 21 kepada 18 selewat-lewatnya 31 Dis,” katanya.

Wan Junaidi berkata pelaksanaan Undi 18 dan pendaftaran automatik pengundi akan menyaksikan peningkatan lebih 40 peratus kepada 21.2 juta pengundi berdaftar berbanding 14.9 juta dalam pilihan raya umum ke-14.

“Akibatnya SPR akan menghadapi tugas besar untuk membersihkan senarai itu bersama-sama agensi lain yang berkaitan iaitu Jabatan Pendaftaran Negara, Kementerian Kesihatan dan Jabatan Penjara untuk memastikan hanya mereka yang layak, mengundi dalam senarai itu,” tambahnya. – BERNAMA


Warga emas 100 tahun sambut Tahun Baharu Cina dalam suasana berbeza

KUALA TERENGGANU. 9 Feb. – Sambutan Tahun Baharu Cina pada hujung minggu ini pastinya amat janggal buat seorang warga emas, Lim Seng.

Di kala umurnya genap 100 pada tahun ini, Lim atau lebih mesra dipanggil Po Po Lim (bahasa Mandarin Po Po bermaksud nenek) buat pertama kalinya tidak dapat menyaksikan tarian singa, tarian naga serta perarakan tanglung seperti kebiasaan perayaan Tahun Baharu Cina.

Lebih menyedihkan, Lim yang menyambut ulang tahun kelahiran pada Sabtu lepas, terpaksa meraikan Tahun Baharu Cina tanpa kehadian kesemua anak, cucu dan cicitnya susulan pelaksanaan Perintah Kawalan Pergerakan (PKP).

“Memang sedih sebab anak-anak saya ada yang tinggal di Singapura dan Kuala Lumpur serta cucu di England. Selalunya, mereka akan balik seminggu sebelum raya untuk bantu kemas rumah dan sebagainya.

“Tapi saya tidak boleh marah mereka kerana ada penyakit (COVID-19) yang menghalang mereka pulang ke kampung. Saya harap tahun depan penyakit sudah hilang, saya pun boleh raya dengan meriah seperti sebelum ini,” katanya kepada Bernama di rumah kedainya di Kampung Cina di sini.

Bagaimanapun, Lim yang mempunyai tiga anak, 10 cucu dan lapan cicit tetap bersyukur kerana acara makan besar pada petang Khamis ini masih dibenarkan meskipun terhad kepada 15 ahli keluarga terdekat yang tinggal dalam zon lingkungan 10 kilometer.

Menurut Lim, biarpun acara makan besar nanti hanya ditemani anak lelakinya Poh Tik Heng, 71, dan menantu Fu Sek Sue, 64, serta tiga cucu yang tinggal bersamanya namun dia tetap akan menyediakan menu wajib Ayam Kam Heong yang menjadi kegemaran seisi keluarga.

“Selalunya saya akan masak 10 ekor ayam untuk menu masakan ini namun apabila ramai ahli keluarga tidak dapat balik mungkin saya masak dalam seekor atau dua ekor ayam sahaja. Baju raya pun saya tidak buat tahun ini kerana bukan sahaja sebab PKP tetapi kerana rasa sudah tua untuk ada baju raya,” katanya sambil ketawa.

Lim yang berhijrah ke Terengganu dan tinggal di Kampung Cina sejak lebih 70 tahun lepas setelah mengikut mendiang suami Poh Chew Say yang bekerja membawa kapal laut, berkata sepanjang tempoh PKP ini dia tetap berhubung dengan anak, cucu dan cicitnya melalui panggilan video.

“Orang sekarang sangat bertuah, walaupun tinggal jauh tetapi hari-hari boleh jumpa (panggilan video), kalau zaman dahulu hendak tanya khabar pun perlu melalui surat yang kadang kala ambil masa berbulan-bulan untuk sampai ke tangan ahli keluarga,” katanya.

Ditanya harapannya sempena Tahun Baharu Cina, Lim yang masih sihat tanpa sebarang penyakit berkata beliau sentiasa berdoa semoga pandemik COVID-19 segera berakhir dan keadaan kembali seperti biasa supaya ahli keluarga dapat berkumpul semula.


Jelajah AKM Johor buka tirai hari ini

JOHOR BAHRU, 3 Mac – Program Jelajah Aspirasi Keluarga Malaysia (AKM) peringkat negeri membuka tirai di Johor hari ini dengan pelbagai aktiviti menarik disusun atur untuk tatapan Keluarga Malaysia di Johor.

Berlangsung di Dataran Angsana dekat sini, program selama tiga hari sehingga 5 Mac itu bermula dari 9 pagi sehingga 10 malam, dengan menampilkan pelbagai aktiviti seperti pameran dan perkhidmatan kerajaan yang disediakan secara langsung kepada Keluarga Malaysia.

Berdasarkan atur cara AKM pada hari pertama hari ini, program disajikan merangkumi beberapa segmen seperti pentas utama, pentas mini jualan Industri Kecil dan Sederhana (IKS), pentas mini Citarasa Keluarga Malaysia, Sukan Rakyat, E-Sport serta tapak pameran agensi dan usahawan.

Antara aktiviti menarik di pentas utama termasuk program Skim Pendaftaran Perniagaan Prihatin, Pertandingan Bintang Patriotik, Malam Kesenian Islam, Selamatkan Harimau Malaya selain cabutan bertuah oleh pelbagai agensi.

Jelajah AKM merupakan kesinambungan kepada kejayaan dan sambutan memberangsangkan Program 100 Hari AKM di Pusat Konvensyen Kuala Lumpur pada Disember lepas, dengan objektif memastikan rakyat di semua peringkat memahami dan menghayati aspirasi Keluarga Malaysia.

Program itu juga bertujuan menyampaikan pelaksanaan inisiatif dan pencapaian kerajaan di peringkat negeri sepanjang tahun lepas dan tahun ini, serta mengetengahkan perkhidmatan kerajaan negeri dalam penyampaian kerajaan sebagai sebuah Keluarga Malaysia.

Mengambil kira penularan COVID-19 semasa, perjalanan program turut dibuat mengikut prosedur operasi standard (SOP) ditetapkan, dengan pengunjung turut digalakkan menjalani ujian kendiri COVID-19, selain kerja-kerja sanitasi turut dijalankan setiap kali sesuatu program berakhir.- BERNAMA


PPV pandu lalu UiTM Puncak Alam beroperasi dua minggu lagi

PUNCAK ALAM 7 Jun – Perkhidmatan pemberian vaksin secara pandu lalu di Pusat Pemberian Vaksin (PPV) berskala mega di Universiti Teknologi MAR (UiTM) Kampus Puncak Alam di sini, akan mula beroperasi dalam tempoh dua minggu lagi, kata Menteri Pengajian Tinggi Datuk Seri Dr Noraini Ahmad.

Beliau berkata UiTM antara tiga universiti awam yang akan menyediakan perkhidmatan itu untuk golongan yang memerlukan terutama warga emas dan Orang Kurang Upaya.

Katanya perkhidmatan pandu lalu itu merupakan pelaksanaan pemberian vaksin secara hibrid yang bakal dilaksanakan di PPV terpilih selain pemberian vaksin secara prosedur biasa iaitu dengan mendapatkan vaksin di dalam dewan atau tempat yang disediakan.

Sementara itu, Noraini berkata PPV berskala mega di UiTM Puncak Alam yang beroperasi bermula hari ini seawal 8 pagi hingga 5 petang setiap hari, mempunyai kapasiti dewan sehingga 1,500 orang pada satu-satu masa.

“Perkhidmatan ini dijangka mampu menyediakan 5,000 pemberian vaksin sehari dengan penglibatan 200 kakitangan,” katanya pada sidang media selepas melawat PPV Berskala Mega di UiTM Kampus Puncak Alam, di sini hari ini.

Dalam perkembangan lain, Noraini berkata selain cadangan untuk membuka 19 PPV di Institut Pengajian Tinggi bagi membantu Program Imunisasi COVID-19 Kebangsaan, kementerian juga bercadang membuka PPV di politeknik dan kolej komuniti terpilih yang bersesuaian.


Lebih 3,000 meriahkan rumah terbuka DUN Rim

RIM 5 Mei – Lebih 3,000 pengunjung terdiri daripada pelbagai golongan masyarakat hadir ke Rumah Terbuka Aidilfitri Dewan Undangan Negeri (DUN) Rim di Dewan Alamanda, Jasin, malam ini.

Yang di-Pertua Negeri, Tun Seri Setia Mohd Ali Mohd Rustam bersama isteri Toh Puan Asmah Abd Rahman turut hadir ke majlis tersebut.

Hadir sama Ketua Menteri, Datuk Seri Utama Sulaiman Md Ali, EXCO Kanan Perindustrian, Pelaburan dan Pembangunan Usahawan Datuk Seri Ab Rauf Yusoh serta kenamaan lain.


DUN Duyong: Pemilik anjing peliharaan diminta lebih bertanggungjawab

DUYONG 12 Julai – Ahli Dewan Undangan Negeri (ADUN) Duyong, Mohd Noor helmy Abdul Halim meminta semua pemilik anjing peliharaan yang melepaskan haiwan peliharaan mereka di luar kawasan rumah untuk lebih bertanggungjawab terhadap haiwan belaan masing-masing.

Saranan itu susulan isu beberapa penduduk di bawah Dewan Undangan Negeri (DUN) Duyong telah cedera parah apabila seorang lelaki telah patah kaki dan tangan akibat perbuatan anjing peliharaan yang dilepaskan bertindak liar.

Manakala terdapat seorang lagi mangsa, iaitu seorang wanita digigit anjing liar dalam kejadian berasingan dan kebanyakan anjing liar tersebut mempunyai tuan.

“Ini kebanyakan anjing bertuan. Bila Majlis Bandaraya Melaka Bersejarah (MBMB) datang nak tangkap, tahu pulak anjing ni lari masuk rumah. Dah tentu rumah yang biasa duduk, yer tak?.

“Yang lagi satu jadi pening, bila MBMB pasang perangkap, esok paginya bila di ‘check’, tengok kosong. Perangkap didapati telah dibuka oleh orang lain. MBMB pasang perangkap, ada orang lain tolong lepaskan sebab kesian. Yang kene gigit ni siapa nak kesian?.

“Menjaga haiwan peliharaan ni tanggungjawab bersama. Sendiri sanggup nak pelihara, kenalah sanggup jaga ikut tatacara dan peraturan,” katanya menerusi laman Facebook rasminya selepas menziarahi mangsa yang cedera akibat anjing liar di Taman Semabok Perdana hari ini.


Vaksin COVID-19 diramal bawa 90 peratus penurunan kes baharu

BANDARAYA MELAKA 25 Feb. – Pengambilan suntikan Vaksin COVID-19 dalam kalangan rakyat dijangkakan mampu menurunkan 90 peratus kes baharu dalam tempoh beberapa minggu selepas dilaksanakan secara berperingkat di negara ini.

Pakar Perubatan Dalaman Hospital Putra Melaka, Datuk Dr. Mohamad Suhaimi Mohamad Uda Tenang berkata, ia berikutan beberapa negara yang melaksanakan suntikan terbabit sejak dua minggu lalu menunjukkan perubahan mendadak terhadap kes baharu jangkitan COVID-19 yang direkodkan.

Jelasnya, seperti kes yang direkodkan di England iaitu purata 1.5 juta kes aktif setakat 24 Februari lalu dan menurun 90 peratus selepas negara itu melaksanakan suntikan vaksin dengan purata 10,000 kes baharu sehari berbanding 100,000 kes baharu pada dua minggu lalu.

“Malah kita lihat di Singapura juga telah menunjukkan penurunan selepas negara itu menerima suntikan vaksin COVID-19 dengan merekodkan hanya puluhan kes aktif.

“Jadi, kita menjangkakan kes baharu COVID-19 di negara ini akan mengalami penurunan dalam tempoh beberapa minggu lagi, yang sebelum ini merekodkan purata empat angka sehari kepada ratusan kes hasil suntikan itu,” katanya ketika ditemui Melaka Hari Ini.

Mengulas lanjut, Dr. Mohamad Suhaimi berkata, keberkesanan vaksin mampu membawa impak besar kepada perubahan baharu dalam kehidupan masyarakat yang selamat dan terhindar dari pandemik yang melanda negara hampir setahun lalu.

Katanya, masyarakat tidak perlu meragui keberkesanan suntikan vaksin itu yang terbukti 90 peratus efektif bagi membina antibodi badan untuk membunuh virus COVID-19 serta tidak mempunyai
kesan sampingan dalam jangka panjang.

“Ada pendapat mempertikaikan vaksin ini dihasilkan begitu cepat dalam tempoh setahun sedangkan beberapa penyakit lain seperti HIV Positif masih tidak menemui penawarnya.

“Kita juga perlu memandang bagaimana virus ini menular dalam masyarakat kita iaitu melalui udara dan sistem pernafasan kita dan ini memerlukan usaha keras dan efektif bagi menanganinya,” katanya.

Dr. Mohamad Suhaimi berkata kesedaran masyarakat terhadap pengambilan suntikan vaksin perlu dipertingkatkan bagi memastikan penerimaan terhadap usaha kerajaan untuk memutuskan rantaian penularan COVID-19.


Pendigitalan wadah kembangkan budaya dan warisan

BANDA HILIR 8 Ogos – Sebagai wadah seni budaya Malaysia ditonjolkan ke pentas dunia, semua persembahan seni karyawan tempatan pada Festival Kota Selatan akan melalui proses pendigitalan.

Timbalan Menteri Pelancongan, Kesenian dan Kebudayaan, Datuk Seri Dr Santhara J.P berkata pendigitalan seni budaya warisan ini akan digunakan untuk dua persepektif.

“Semua lagu pada Malam Gala Selatan Vaganza dan video-video persembahan seni budaya pada Festival Kota Selatan (FKS) kita akan buat pendigitalan.

“Semua ini akan digunakan bagi tujuan pemasaran diperingkat antarabangsa khususnya Malaysia Truly Asia yang bermula di Kota Melaka yang penuh dengan sejarah,” katanya.

Hadir sama menyaksikan persembahan adalah Exco Pelancongan, Warisan dan Kebudayaan negeri, Datuk Muhammad Jailani Khamis serta Exco Pembangunan Luar Bandar, Pertanian dan Industri Asas Tani, Datuk Abdul Razak Abdul Rahman.

Mengulas lanjut, Beliau berkata penekanan perlu diberi menerusi pendigitalan supaya semua program anjuran Jabatan Kebudayaan dan Kesenian Negara (JKKN) peringkat negeri dapat menarik lebih ramai penyertaan golongan muda.

“Saya yakin, dengan adanya program seperti ini, apabila kita dapat viralkan menerusi pendigitalan ramai akan berminat dan JKKN dapat kenal pasti pelapis baharu.

“Maka, dengan adanya rakaman video dan dimuat naik ke media sosial saya yakin ramai anak muda mahupun di kawasan pedalaman Melaka, Negeri Sembilan dan Johor yang ada bakat pun akan tampil atau mengikuti program yang dianjurkan,” katanya.


Penugasan PDRM dalam SAR ambil kira faktor kebajikan, kepakaran

BATANG KALI, 19 Dis – Penugasan pegawai dan anggota polis bagi mengesan sembilan lagi mangsa tragedi tanah runtuh di tapak perkhemahan Father’s Organic Farm yang masih hilang, telah mengambil kira aspek kebajikan dan kepakaran masing-masing, kata Ketua Polis Negara Tan Sri Acryl Sani Abdullah Sani.

Beliau berkata pegawai dan anggota polis terlibat sememangnya sudah terlatih dari segi emosi dan fizikal, dalam apa jua cabaran dan keadaan terutama melibatkan bencana seperti operasi mencari dan menyelamat (SAR).

Dalam kejadian sekitar 2.42 pagi Jumaat, runtuhan tanah sepanjang hampir 300 meter dan setinggi 70 meter, telah menimpa tapak perkhemahan itu yang terletak di Jalan Genting-Batang Kali.

Setakat 12 tengah hari 19 Dis (hari ini), sembilan mangsa masih hilang, manakala 24 lagi terkorban daripada keseluruhan 94 mangsa yang terlibat dalam kejadian itu.


KPWKM tawar khidmat bantu vaksinasi remaja

KUALA LUMPUR 9 Sept – Kementerian Pembangunan Wanita, Keluarga dan Masyarakat (KPWKM) sedia bekerjasama dengan pihak berkaitan bagi memastikan inisiatif vaksinasi remaja berumur 12 hingga 17 tahun, dapat dilaksanakan dengan cepat dan berkesan, kata menterinya Datuk Seri Rina Mohd Harun.

“Teruskan memberi advokasi dan kefahaman tentang COVID-19 kepada kanak-kanak. Saya berharap ibu bapa sentiasa cakna, berwaspada dan sentiasa mematuhi prosedur operasi standard (SOP), dalam menangani COVID-19 dalam melindungi keluarga masing-masing.

“Ibu bapa dan penjaga mestilah mempunyai kesedaran dan mendapatkan maklumat yang sahih dan tepat mengenai COVID-19, daripada sumber yang mempunyai kredibiliti untuk membendung berita palsu mengenai COVID-19,” katanya.

Selasa lalu, Menteri Kesihatan Khairy Jamaluddin berkata seramai 76,400 remaja berusia 12 hingga 17 tahun di Sarawak, menjadi kumpulan pertama kategori umur itu menerima vaksin COVID-19 di negara ini.

Menyambut baik inisiatif itu, Rina berkata ia merupakan satu indikator dalam membuktikan kesungguhan dan komitmen kerajaan yang tidak pernah meminggirkan kepentingan terbaik bagi golongan itu.


Pelan infrastruktur digital akan dibangunkan secara menyeluruh

MELAKA 30 Julai – Kerajaan akan membangunkan sebuah pelan infrastruktur digital secara menyeluruh menerusi kerjasama pihak penyedia perkhidmatan komunikasi utama bagi memenuhi keperluan rakyat menikmati tahap kesalinghubungan dan kualiti kepuasan pengalaman perkhidmatan tersebut.

Menteri Komunikasi dan Multimedia, Datuk Saifuddin Abdullah berkata, perancangan terbabit sedang dibincangkan dalam Makmal Infrastruktur Digital Negara (Makmal IDN) dan dimudahcara oleh Suruhanjaya Komunikasi dan Mutimedia Malaysia (MCMC) bagi memberi penekanan keperluan digital menjelang pasca COVID-19.

Ujarnya, perbincangan cadangan terbabit sejak 13 Julai lalu telah membuahkan hasil sebaik taklimat oleh pihak penyedia perkhidmatan terlibat memaklumkan semalam makmal tersebut telah bersetuju bagi menuju aspirasi kebangsaan mencapai liputan dan perkhidmatan jalur ebar yang perlu dicapai di seluruh negara.

“Tumpan khusus juga diberikan kepada perancangan meluaskan liputan perkhidmatan di kawasan luar bndar dan pedalaman penting bagi meningkatkan kualiti perkhidmatan jalur lebar secara keseluruhan.

“Perkara ini mampu mempertingkatkan ketersediaan maklumat infrastruktur digital sedia ada serta data lain yang berkaitan menerusi pelbagai sumber sekali gus, membolehkan perancangan yang lebih berkesan,” katanya pada kenyataan dikeluarkan.

Dalam pada itu, ujarnya perancangan dan pembinaan infrastruktur digital dengan lebih teliti dan menyeluruh di negara menjadi perkara mustahak sekali gus, mampu menyokong sektor ekonomi dan bidang pertumbuhan baharu.

“Tahniah kepada semua pihak yang terlibat dalam Makmal IDN dan saya yakin satu pelan infrastruktur digital yang menyeluruh dapat dimuktamadkan bagi membolehkan sektor yang penting menerima manfaat dalam persekitaran ekonomi digital negara dan pengamalan norma baharu,” katanya.


“Kalau tuntut hak kena gantung 18 bulan, baik saya pukul orang”

PAYA RUMPUT 17 Dis. – Pemilik kelab Hockademy, Datuk Seri Megat D Shahriman Zaharudin kekal dengan pendirian untuk mencabar hukuman yang dikenakan oleh Konfederasi Hoki Malaysia (KHM) ke atas dirinya.

Sebelum ini, Megat D Shahriman dikenakan hukuman penggantungan selama 18 bulan daripada sebarang aktiviti hoki berkuatkuasa serta-merta ekoran didapati melanggar Klausa 6 Kod Tatatertib Liga Hoki Malaysia (MHL) seperti yang diputuskan Jawatankuasa Disiplin KHM, November lalu.

Difahamkan, hukuman itu dikenakan ekoran tindakan beliau menuntut hadiah kemenangan sebanyak RM50,000 selaku juara LHM Wanita 2020 serta tambahan RM15,000 apabila turut muncul naib juara Piala Vivian May Soars.

Mengulas hukuman tersebut, Megat D Shariman yang juga Presiden Persatuan Hoki Kuala Lumpur menzahirkan rasa kecewa dan sedih ekoran tindakan badan induk sukan hoki negara itu yang disifatkan agak kejam dalam menjatuhkan hukuman berat sedangkan dirinya hanya mahu menuntut hak pasukan.

“Saya bukan tuhan, tapi salah ke kalau kita minta hadiah yang kita menang? Sampai ada beritahu saya baik saya pukul orang dengan kayu hoki, sebab pukul orang hukuman baru digantung enam bulan sahaja. Kalau bergaduh di atas padang pun baru digantung tiga bulan.

“Ini bila minta hadiah kena gantung 18 bulan. Kalau macam itu, mungkin budak-budak sekolah pun takut nak minta hadiah pingat kemenangan sebab risau digantung sekolah.

“Adakah kita berada di negara Zimbabwe? Sedihlah sebab ini (yang menjatuhkan hukuman) adalah organisasi kebangsaan. Ini bukan organisasi mak bapa mereka. Maaf cakap, tapi saya memang sedih,” katanya ketika ditemui dalam Majlis Penyerahan Sumbangan kepada Atlet Paralimpik Melaka di Kompleks Sukan Komuniti Krubong, hari ini.

Mengulas lanjut, Megat D Shariman yang juga Presiden Majlis Paralimpik Malaysia (MPM) berkata, pihaknya kini dalam fasa menunggu tarikh pendengaran yang dijadual pada Januari 2021 untuk mencabar hukuman tersebut.

“Sepatutnya sesi pendengaran pada hujung bulan ini, tapi saya mohon dipinda pada Januari memandangkan saya berada di luar kawasan pada tarikh tersebut.

“Saya tak rugi apa-apa. Apa yang saya lakukan adalah untuk mendapatkan duit untuk atlet. Bukan untuk saya. Saya sudah belanja RM724,000 duit saya sendiri untuk pasukan dan pembangunan akar umbi. Saya tak minta duit bank atau duit daripada universiti untuk itu semua.


Laporan: Dolar Singapura cecah paras tinggi sepanjang masa berbanding Ringgit pada 23 Mei

SINGAPURA, 24 Mei – Dolar Singapura mencecah paras tertinggi sepanjang masa berbanding ringgit Malaysia pada Isnin (23 Mei), demikian menurut laporan Channel News Asia (CNA).

Dolar Singapura mencapai rekod tertinggi RM3.1964 pada pukul 1.48 tengah hari Isnin, sebahagian besarnya didorong oleh pengukuhan dalam nilai dolar Singapura, sebelum susut kemudiannya kepada RM3.1950 pada hari berkenaan, kata portal berita itu memetik kata ketua analisis FX di MonFX Simon Harvey.

Harvey berkata berita mengenai Presiden AS Joe Biden sedang menimbang pengurangan tarif ke atas barangan China membantu melonjakkan yuan ke paras tertinggi sejak 5 Mei.

“Dengan yuan menguasai kepentingan terbesar dalam kelompok S$NEER Singapura, peningkatan ketara mata wang yuan turut mengheret dolar Singapura lebih tinggi apabila peniaga mata wang berusaha untuk mengimbangi susut nilai dalam dolar Singapura berbanding yuan dengan mata wang lain.

“Ini menyaksikan dolar Singapura mengukuh berbanding rakan perdagangan utama lain, termasuk dolar AS (+0.49 peratus), ringgit Malaysia (+0.13 peratus), dolar Hong Kong (+0.47 peratus) dan yen Jepun (+0.05 peratus), dan dengan itu kadar pertukaran S$NEER terus meningkat  lebih tinggi sejajar dengan keutamaan Pihak Berkuasa Monetari Singapura (MAS),” katanya.

MAS, bank pusat republik itu merumuskan dasar monetari dengan menetapkan laluan untuk S$NEER – kadar pertukaran efektif nominal dolar Singapura – jalur dasar untuk menjamin kestabilan harga dalam jangka sederhana.

Singapura telah mengetatkan pendirian dasar monetarinya pada April 2022, yang berasaskan kepada pergerakan dasar pada Oktober 2021 dan Januari 2022, bertujuan untuk memperlahankan momentum inflasi dan membantu memastikan kestabilan harga jangka sederhana.

Pada Isnin, dilaporkan bahawa Inflasi Teras MAS meningkat kepada 3.3 peratus pada asas tahun ke tahun bagi April 2022 daripada 2.9 peratus pada Mac, didorong oleh inflasi yang lebih tinggi untuk makanan, runcit dan barangan lain, serta elektrik dan gas.


Berhati-hati dengan tawaran pakej Haji 2022 – TH

Pengarah Eksekutif Haji TH Datuk Seri Syed Saleh Syed Abdul Rahman berkata ketika ini kerajaan Malaysia dan TH masih lagi menunggu pengumuman rasmi berhubung urusan haji bagi musim haji 2022 daripada kerajaan Arab Saudi.

“Pihak kami dan kedutaan Arab Saudi mendapati ada segelintir agensi pelancongan mengambil kesempatan untuk mengiklankan pakej-pakej haji mahupun badal haji yang amat meragukan,” katanya dalam kenyataan hari ini.

Sementara itu Syed Saleh turut mengingatkan, mana-mana individu atau agensi pelancongan yang menawarkan perkhidmatan pakej haji tanpa kelulusan daripada TH boleh dikenakan tindakan undang-undang di bawah Akta Tabung Haji 1995 (Akta 535).

Beliau berkata pada awal Mac, TH telah melantik 22 syarikat pelancongan tempatan untuk beroperasi sebagai Pengelola Jemaah Haji (PJH) bagi musim haji tahun ini sebagai langkah awal persediaan haji yang dilakukan TH saban tahun.


Ziarah kubur di luar musim perayaan dibenarkan – MKN

KUANTAN 28 Ogos – Aktiviti ziarah kubur di luar musim perayaan adalah dibenarkan tertakluk pada pematuhan prosedur operasi standard (SOP) yang ditetapkan, kata Ketua Pengarah Keselamatan Negara, Majlis Keselamatan Negara (MKN), Datuk Rodzi Md Saad.

Beliau berkata SOP larangan menziarahi kubur sebelum ini adalah dikaitkan dengan sambutan Hari Raya Aidilfitri dan Aidiladha bagi menjaga aspek penjarakan sosial kerana aktiviti itu merupakan tradisi pada perayaan berkenaan.

“… dalam keadaan luar perayaan, ziarah kubur tidak menjadi satu isu dan dibenarkan. Yang penting ialah setiap mereka yang berziarah mestilah memastikan jarak fizikal satu meter diamalkan dan pemakaian pelitup muka,” katanya semasa dihubungi di sini hari ini.

Rodzi berkata mereka yang menziarahi kubur juga diingatkan untuk menjaga kebersihan seperti mencuci tangan dan sebagainya seperti yang ditetapkan Kementerian Kesihatan bagi mencegah penularan wabak COVID-19.


Kerajaan lulus peruntukan lebih RM10 juta bantu mangsa banjir

KUALA LUMPUR 10 Feb. – Kerajaan meluluskan peruntukan bagi Bantuan Wang Ihsan berjumlah RM10.25 juta untuk membantu meringankan beban rakyat yang terkesan akibat bencana banjir semasa musim monsun timur laut 2020/2021.

Menteri di Jabatan Perdana Menteri (Tugas-tugas Khas) Datuk Seri Mohd Redzuan Md Yusof dalam satu kenyataan hari ini berkata, peruntukan awal Bantuan Wang Ihsan itu akan disalurkan kepada kerajaan negeri yang terlibat banjir bagi mempercepatkan proses pengagihan bantuan.

“Berdasarkan laporan keseluruhan bencana banjir monsun timur laut 2020/2021 daripada Pusat Kawalan Bencana Negara (NDCC), bilangan mangsa bencana di seluruh negara yang direkodkan mulai 11 November 2020 hingga 14 Januari 2021 dianggarkan berjumlah 20,341 keluarga.

“Bagaimanapun, memandangkan negara masih lagi berada dalam fasa monson timur laut yang dijangka berakhir pertengahan Mac ini, Jawatankuasa Pengurusan Bencana Negeri (JPBN) boleh memohon peruntukan tambahan berdasarkan jumlah sebenar keluarga yang telah disahkan sekiranya terdapat pertambahan mangsa banjir,” katanya.

Beliau berkata setiap keluarga yang terjejas akan menerima RM500 manakala RM5,000 diberikan kepada keluarga yang kehilangan ahli keluarga disebabkan bencana banjir.


Pengusaha pokok karas perlu berdaftar dengan MTIB

Menteri Perusahaan Perladangan dan Komoditi Datuk Dr Mohd Khairuddin Aman Razali berkata, sehingga kini terdapat kira-kira 10 juta pokok karas telah ditanam dalam negara, namun hanya 2.3 juta sahaja yang sudah berdaftar dengan MTIB.

“Kita berharap pengusaha pokok karas untuk segera berdaftar dengan MTIB kerana jika tidak mendaftar, pokok yang diusahakan itu tidak akan diberikan surat beranak.

“Surat beranak ini amat penting jika pengusaha mahu mengambil hasil gaharu daripada pokok berkenaan untuk tujual dijual atau dieksport,” katanya ketika ditemui dalam sesi lawatan ke Ladang Pokok Karas di Empangan Jus, di sini, hari ini.

Pada masa sama, Mohd Khairuddin berkata, pihak kementerian turut berharap agar pengusaha pokok karas dalam negara ini agar dapat terus bekerjasama dengan MTIB terutama membabitkan kaedah terkini penghasilan gaharu untuk mendapatkan hasil yang optimum.

“Kita tahu ramai pengusaha mempunyai kaedah tersendiri penghasilan gaharu, namun difahamkan ada yang terpaksa menanggung kerugian besar apabila pokok karas yang diusahakan itu mati.

“Itulah sebabnya mereka (pengusaha) perlu bekerjasama rapat dengan MTIB dan pihak kementerian memandangkan kita juga akan menjalankan kursus berterusan untuk membantu pengusaha karas mendapatkan maklumat yang tepat mengenai kaedah terbaik penanaman pokok karas,” katanya lagi.


Kerajaan negeri pandang serius dakwaan keracunan makanan di Pulau Perhentian Kecil – Exco

KUALA TERENGGANU, 6 Jun – Kerajaan Terengganu memandang serius dakwaan enam sahabat mengalami keracunan makanan semasa bercuti di Pulau Perhentian Kecil di Besut, yang dipercayai akibat pencemaran sisa kumbahan yang tidak dirawat baru-baru ini.

Pengerusi Jawatankuasa Pelancongan, Kebudayaan dan Teknologi Digital negeri Ariffin Deraman berkata jabatan terlibat telah diarahkan mengambil sampel air yang didakwa tercemar dan melakukan pemantauan dengan segera terhadap isu yang tular itu.

“Kerajaan negeri memandang serius perkara itu terutama apabila melibatkan soal keselamatan pelancong, dan jika dakwaan tersebut didapati benar, ia sudah tentu memberikan imej negatif terhadap industri pelancongan negeri,” katanya dalam kenyataan hari ini.

Bagaimanapun Ariffin berkata pihaknya difahamkan setakat ini Jabatan Kesihatan Negeri Terengganu (JKNT) dan Pejabat Kesihatan Daerah Besut belum menerima sebarang laporan berhubung kes tersebut.

Katanya hasil semakan data kejadian keracunan makanan bagi 2021 hingga semalam (5 Jun), mendapati tiada sebarang notifikasi kes keracunan makanan yang berlaku di Pulau Perhentian.

Sabtu lepas, sebuah portal berita melaporkan enam sekawan mendakwa mereka mengalami keracunan makanan selepas berenang di perairan yang dipercayai tercemar dengan sisa kumbahan yang tidak dirawat di Pulau Perhentian Kecil.

Kesemua mereka mendakwa mula mengalami muntah-muntah pada malam terakhir ketika meluangkan masa bercuti selama dua malam di lokasi tarikan pelancong itu.


Moratorium enam bulan kepada semua peminjam

PUTRAJAYA 28 Jun – Kerajaan dengan kerjasama pihak bank bersetuju memberikan moratorium selama enam bulan kepada semua peminjam individu di seluruh negara.

Perdana Menteri Tan Sri Muhyiddin Yassin berkata, semua golongan tidak kiralah B40, M40, T20 mahupun usahawan mikro layak menerima moratorium berkenaan.

“Tiada lagi syarat seperti pengurangan pendapatan, tiada semakan sama ada anda telah hilang pekerjaan dan tiada lagi dokumentasi yang perlu dikemukakan untuk permohonan.

“Anda cuma perlu memohon dan kelulusan akan diberikan secara automatik. Kemudahan ini juga ditawarkan kepada pengusaha PKS yang terjejas tertakluk kepada semakan dan kelulusan pihak bank.

“Permohonan akan dibuka pada 7 Julai dan peminjam hanya perlu memohon dan menandatangani perjanjian pindaan syarat-syarat pinjaman yang berkaitan,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH) bernilai RM150 bilion.

Mengulas lanjut, Muhyiddin menzahirkan harapan inisiatif moratorium yang diumumkan itu sedikit sebanyak membantu peminjam individu dan PKS dalam menguruskan aliran tunai mereka semasa tempoh yang mencabar pandemik COVID-19 di negara ini.

Beliau bagaimanapun berpesan agar tawaran itu digunakan sebaiknya dan jika tidak mendesak, janganlah membuat tambahan komitmen kewangan lain dalam tempoh ini.


Melaka United rangka strategi, sedia cipta sejarah baru

MENJELANG pertemuan kedua separuh akhir Piala Malaysia Jumaat ini, Kelab Bolasepak Melaka United (Melaka United FC) mula merangka strategi dengan taktikal baharu bagi menghadapi kebangkitan KL City FC di Stadium Hang Jebat.

Namun, beliau tetap meminta agar berwaspada dengan ancaman skuad ibu kota itu yang  turut mempunyai misi sama untuk mencipta sejarah ke perlawanan akhir.

“Game plan taktikal sedikit sebanyak pasti ada perubahan menentang pasukan KL City ini, jadi pemain harus bersedia 100 peratus bermula dari wisel permulaan sehingga wisel penamat dan perlu bermain dengan disiplin yang tinggi.

“Hari Jumaat ini saya akan memilih kesebelasan yang terbaik untuk memulakan perlawanan dan kita juga harapkan penyokong-penyokong memberi sokongan padu kepada Melaka United, Insya-Allah kami bersedia mencipta sejarah,” katanya

Ekoran itu, beliau menuntut komitmen yang cukup tinggi dalam kalangan anak buahnya untuk memberikan persembahan yang jauh lebih baik daripada apa yang disajikan sebelum ini.

Untuk rekod, pada pertemuan pertama separuh akhir Piala Malaysia di Stadium Bola Sepak Kuala Lumpur, Cheras, Isnin lalu, Melaka United terikat 1-1 dengan KL City.


Kebenaran beroperasi semasa PKP untuk elak lebih ramai hilang kerja- Nanta

PUTRAJAYA 7 Mei. – Keputusan kerajaan membenarkan 38 jenis perniagaan termasuk bukan ‘essential’ beroperasi semasa pelaksanaan Perintah Kawalan Pergerakan (PKP) bertujuan memastikan kelangsungan perniagaan dan mengelakkan lebih ramai kehilangan pekerjaan, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

Beliau berkata walaupun ada perniagaan bukan ‘essential’, ia perlu dibenarkan terus beroperasi supaya pekerja mereka mendapat upah atau gaji untuk menyara kehidupan.

“Walaupun kedai perabot itu bukan essential, jika kita tidak benarkan mereka beroperasi ia akan menjejaskan perniagaan tersebut dan secara tidak langsung nasib pekerja mereka juga akan terkesan.

“Kedai barang kemas itu mungkin bukan essential tetapi pekerjaan essential kepada pekerja kerana mereka memerlukan gaji untuk menyara kos hidup mereka dan sebagainya, dan lebih-lebih lagi sekarang ini kita nak menyambut perayaan.

“Sebab itu selepas kami memikirkan sedalam-dalamnya, kami harus melihat dari sudut memastikan kelangsungan perniagaan,” katanya kepada media selepas melancarkan Program Jualan Prihatin Raya, di sini hari ini.

Nanta berkata tahap pematuhan prosedur operasi standard (SOP) yang tinggi dalam kalangan sektor perdagangan pengedaran juga merupakan faktor utama kerajaan membenarkan sektor itu terus beroperasi semasa PKP.

Menurutnya, daripada 528,581 premis yang diperiksa hingga 5 Mei lalu, 98.36 peratus atau 520,028 patuh pada SOP, 597 premis atau 0.11 peratus diberi amaran dan hanya 178 premis atau 0.03 peratus dikenakan kompaun.

“Yang penting dari tahun lalu hingga sekarang, kita dapati ada kepatuhan kepada SOP yang amat tinggi dalam kalangan sektor perdagangan pengedaran dan sebab itu kami membenarkan 38 jenis perniagaan beroperasi,” katanya.

Antara jenis perniagaan yang dibenarkan ialah kedai antik, kedai buku dan alat tulis, kedai bunga atau nurseri, kedai peralatan sukan dan kedai tembakau.

Kerajaan mengumumkan pelaksanaan PKP di beberapa daerah di Selangor bermula 6 hingga 17 Mei ini, manakala Wilayah Persekutuan Kuala Lumpur serta beberapa daerah dan mukim di Terengganu, Johor dan Perak pula dikenakan PKP bermula 7 hingga 20 Mei ini.

Mengenai Jualan Prihatin Raya, Nanta berkata kementerian mengadakan kerjasama strategik dengan beberapa syarikat pembekal utama untuk menawarkan barangan keperluan pada harga yang sangat berpatutan dan jauh lebih rendah daripada harga pasaran.

Antara barangan yang dijual pada program itu ialah ayam, telur, ikan, gula, minyak masak, tepung, beras, sayur-sayuran dan pelbagai jenis barangan keperluan yang lain.

“Pada jualan ini, ayam seekor dijual dengan harga RM8 manakala minyak masak peket sekilogram pula dijual dengan harga RM2 sepeket, ini menunjukkan memang harga itu lebih murah daripada pasaran,” katanya.


Import pemain Indonesia hadapi saingan STL Premier tahun depan

TELOK MAS 26 Feb – Melaka akan membawa masuk pemain dari Indonesia sebagai persiapan skuad negeri menyertai Kejohanan Sepak Takraw (STL) Premier, Januari tahun depan.

Presiden Persatuan Sepak Takraw Melaka (PASTAM), Datuk Akramuddin Aziz berkata, beliau bersama barisan ahli jawatankuasa persatuan sudah membincangkan perkara itu malah Ketua Menteri, Datuk Seri Utama Sulaiman Md Ali juga bersetuju untuk menjadikan Melaka sebagai antara lokasi penganjuran kejohanan itu.

Katanya, pihaknya turut merancang untuk menganjurkan pelbagai pertandingan sepak takraw bagi memastikan pemain yang benar-benar berpotensi dan berbakat dikenal pasti untuk mewakili kejohanan itu.

“Ia bagi memastikan kesinambungan permainan serta mutu permainan kita setanding dengan negeri-negeri yang bertanding dalam STL Premier,”katanya kepada Melaka Hari Ini (MHI) pada perasmian Kejohanan Sepak Takraw Tertutup Negeri Melaka Piala Sulaiman 2022 di sini, hari ini.

Kejohanan yang berlangsung dua hari bermula hari ini membabitkan 24 pasukan itu dirasmikan Ketua Menteri, Datuk Seri Utama Sulaiman Md Ali.

Dalam pada itu, Akramuddin berkata, pihaknya turut menghantar pasukan bagi menyertai Sepak Takraw Champion Cup 2022 yang diadakan di Johor Bahru 20 hingga 26 Mac ini.

“Ini bermakna enam negeri daripada STL Preier dan dua negeri daripada Divisyen 1 STL akan beradu tenaga dalam pertandingan yang diadakan di bawah naungan Astro dan STL.

“Kita hendak melihat dahulu keputusan STL Divisyen Premier pada minggu ini, andai kata ada negeri tidak dapat meneruskan (untuk menyertai), kita ambil pemain Melaka Titans untuk mewakili Melaka,” katanya.


Sulaiman ‘poster boy’ BN, dicadang kekal jadi KM

MASJID TANAH 5 Nov – Ketua Menteri Datuk Seri Utama Sulaiman Md Ali dipilih menjadi ‘budak poster’ (poster boy) mewakili Barisan Nasional (BN).

Justeru, beliau tidak menolak kemungkinan sebagai ‘poster boy’, bekas ADUN Lendu itu akan kekal menjawat jawatan Ketua Menteri sekali lagi sekiranya BN diberi mandat.

Dalam majlis itu, BN Negeri Sembilan dan Selangor bakal menjadi negeri angkat bagi lima kawasan Dewan Undangan Negeri (DUN) Parlimen Masjid Tanah.

Mohamad berkata, tiga DUN yang dijadikan kawasan angkat BN Negeri Sembilan ialah DUN Ayer Limau, DUN Taboh Naning dan DUN Lendu.


Selepas 7 tahun, warga emas baru sedar ditipu pelaburan tanam padi di Kemboja

KUANTAN 2 April – Dua wanita warga emas mendakwa kerugian RM50,000 setiap seorang selepas diperdayakan untuk menyertai pelaburan menanam padi di Kemboja yang disertai mereka sejak tujuh tahun lalu.

Ketua Jabatan Siasatan Jenayah Komersial Pahang Superintendan Mohd Wazir Mohd Yusof berkata, mangsa yang berusia 75 dan 65 tahun mendakwa tertarik untuk melabur selepas menyertai jelajah kononnya dibuat sebuah syarikat pelaburan di sebuah hotel terkemuka di sini, sekitar Jun 2014.

“Pada program jelajah itu, mangsa mendakwa mereka dijanjikan pulangan RM52,000 setiap tiga bulan untuk tempoh tiga tahun jika mengambil satu lot padi bernilai RM50,000.

“Mangsa mendakwa mereka menandatangani surat perjanjian sekitar Ogos 2014 selepas membuat bayaran RM50,000 melalui cek yang diserahkan kepada seorang ejen syarikat itu,” katanya dalam kenyataan di sini, hari ini.

Mohd Wazir berkata, bagaimanapun kedua-dua mangsa mendakwa tidak pernah menerima pulangan yang dijanjikan sehingga tahun ini, selain gagal untuk menghubungi ejen syarikat itu menyebabkan mereka berasa ditipu.

Siasatan lanjut dijalankan di bawah Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan denda, jika sabit kesalahan.


UTeM garis lima teras ke arah jadi universiti teknikal terkemuka dunia

DURIAN TUNGGAL 7 November – Universiti Teknikal Malaysia Melaka (UTeM) mewujudkan lima teras strategik (ST) dalam mencapai visi menjadi universiti teknikal yang kreatif dan inovatif terkemuka di dunia.

Naib Canselornya Prof. Ts. Dr. Massila Kamalrudin berkata, lima teras itu diyakini berupaya mengangkat UTeM di persada antarabangsa selaras dengan aspirasi ‘menjajar universiti, melonjak ke hadapan’ yang diperkenalkan.

Katanya, lima teras itu ialah memperkasakan TVET, meluncur kerjaya; mempromosikan RICE, menjana pendapatan; menjuarai khidmat insani, mengundang kesejahteraan; mencetuskan ekosistem rancak, melestarikan universiti; dan mengembangkan nilai, menggamit kemakmuran.

“Lima teras ini telah dirangka dengan teliti dan mengambil kira segala aspek keperluan dan kepentingan, bagi memastikan masa depan universiti terus berdaya saing, relevan, menepati kehendak pemegang taruh dan lebih terserlah di peringkat negara mahupun antarabangsa.

“Dalam usaha merintis teknologi masa hadapan, UTeM telah membangunkan gerak kerja yang dinamik dan berstrategik, agar aspek penyelidikan dan inovasi terus makmur serta terkehadapan.

“Menerusi kepakaran yang dimiliki oleh hampir 800 orang ahli akademik yang berwibawa, pelbagai ciptaan inovasi bercirikan teknologi termaju telah berjaya menjulang pelbagai kejayaan, di pentas kebangsaan mahupun antarabangsa, seperti di Malaysia Technology Expo 2022 apabila UTeM berjaya meraih tujuh pingat emas, enam pingat perak, dua pingat gangsa dan dan anugerah khas iaitu Outstanding Innovation Award,” katanya.

Majlis yang meraikan 3,149 graduan pelbagai peringkat itu turut diserikan dengan kehadiran Yang di-Pertua Negeri Tun Seri Setia (Dr) Mohd Ali Mohd Rustam yang juga Canselor UTeM.

Dalam pada itu, Massila berkata, sepanjang tahun ini, UTeM turut menyahut saranan daripada Kementerian Pengajian Tinggi (KPT) terhadap pelaksanaan Tahun Kebajikan Pelajar.

Jelasnya, pelbagai inisiatif telah dijalankan bagi memastikan pelajar-pelajar mendapat bantuan yang sepatutnya demi memastikan keselesaan dan kemudahan pelajar untuk menjalani pengajian sepanjang berada di UTeM.

“Antaranya yang telah dilaksanakan ialah Program Anak Emas kepada tiga orang pelajar iaitu tajaan pengajian berjumlah RM90,334. Tajaan ini adalah kepada dua pelajar Ijazah Sarjana Muda dan seorang pelajar Diploma yang berfokus untuk membantu pelajar-pelajar dalam kalangan B40.

“Selain itu, UTeM turut menyediakan bantuan TUAHCARE: [email protected] melibatkan makan minum pelajar asnaf dan B40 bersasar seramai 1,500 orang dan bantuan bayaran zakat oleh pihak Tabung Haji sebanyak RM600,000.

“Pada masa sama, pemberian Peranti Siswa Keluarga Malaysia kepada 5,478 pelajar UTeM dan bantuan keusahawanan pelajar melalui Bank Rakyat Unipreneur kepada Pelajar B40 bersasar berjumlah RM107,250 turut diadakan sepanjang tahun ini,” katanya.


IKMA sasar perolehan koperasi meningkat RM60 bilion menjelang 2030

BANDA HILIR 28 Februari – Institut Koperasi Malaysia (IKMA) yakin jumlah perolehan koperasi utama di negara ini akan meningkat kepada RM60 bilion menjelang 2030.

“Kita akui ada sidikit cabaran kerana jika dilihat kepada Dasar Keusahawanan Nasional 2030, menetapkan sasaran RM50 bilion pada 2025, namun sekarang ini walaupun sudah masuk 2023 kita belum melepasi perolehan RM40 bilion.

“Dasar ini dibuat pada 2018 yang mana ketika itu tidak ada menjangka berlaku penularan COVID-19 dan sekarang ini Rusia dan Ukraine. Jadi memang sesuatu yang sukar.

“Namun pada 2030 kita sasarkan RM60 bilion, tetapi ini boleh dicapai kalau kita perkasakan 1,000 koperasi, tidak terus bergantung kepada dua peratus koperasi besar yang sedia ada pada tempoh ini,” katanya.

Beliau berkata demikian pada sidang media selepas merasmikan Program Turun Padang Ke Arah Memasyarakatkan Koperasi (MASKOP) 2023 Institut Koperasi Malaysia dan Program Bual Bicara Kejayaan Koperasi ‘Kocheme Dari Lendu Ke London’, di sini, hari ini.

Menurut beliau, pihaknya akan berdepan masalah sekiranya bilangan operasi berskala kecil dan mikro terus dibiarkan tanpa ada perubahan kerana hanya yang berskala bersar serta sederhana sahaja menyumbang kepada cukai.

“Jika kita biarkan perbezaan ini terus melebar atau koperasi terus bertambah, perbelanjaan bantuan, geran dan pinjaman pasti meningkat. Sedangkan cukai kepada koperasi hanya tertumpu kepada dua peratus berskala besar dan sederhana sahaja.

“Dua peratus itu membabitkan 268 koperasi berskala besar dan 479 koperasi berskala sederhana yang menyumbang kepada cukai. Perolehan pendapatan mereka RM5 juta setahun, manakala 98 peratus koperasi lagi tidak dapat berbuat demikian kerana berpendapatan kurang RM250,000,” katanya.


JPJ cari jalan perbaiki sistem ujian memandu

AYER MOLEK, 5 Jan – Segala kelemahan membabitkan sistem ujian memandu sejak akhir-akhir ini akan diambil perhatian serius oleh pihak Jabatan Pengangkutan Jalan (JPJ).

Ia susulan rungutan orang ramai yang mendakwa terpaksa menunggu lama sehingga memakan masa tiga ke empat bulan untuk mendapatkan lesen memandu.

Menteri Pengangkutan Datuk Seri Wee Ka Siong berkata, pihaknya mengambil maklum berhubung isu berkenaan, namun menjelaskan kelewatan tersebut adalah disebabkan terpaksa mengikut prosedur operasi standard (SOP) khusus yang ditetapkan dalam musim pandemik COVID-19.

Ujarnya, bagi mencegah penularan COVID-19 di pusat latihan dan ujian memandu, pihak JPJ terpaksa menetapkan kuota tertentu, yang mana ia menjadikan ujian untuk mendapatkan lesen memandu itu tidak berjalan lebih pantas seperti kebiasaan.

“Bila ada kuota, ia menjadikan masa itu lebih lambat. Jika dahulu mungkin dalam sebulan atau dua bulan sudah boleh selesai, tetapi kini kita terpaksa mengikut SOP dalam norma baharu.

“Apa pun, kita akan meneliti lagi ruang tertentu yang boleh diperbaiki tanpa melanggar SOP. Kita akan lihat cara yang terbaik untuk memberi keselesaan kepada semua,” katanya.

Beliau berkata demikian ketika ditemui dalam Majlis Pecah Tanah Pembangunan Litar Latihan dan Ujian Memandu Akademi Pengangkutan Jalan Malaysia Tiang Dua, di sini, hari ini.

Hadir sama, Pengerusi Jawatankuasa Kerja Raya, Pengangkutan, Kemudahan Awam dan Infrastruktur Negeri Datuk Roslan Ahmad; Ketua Setiausaha Kementerian Pengangkutan Malaysia Datuk Isham Ishak; Ketua Pengarah Pengangkutan Jalan Malaysia Datuk Zailani Hashim.

Dalam pada itu, mengulas mengenai sistem ujian memandu secara automasi atau ‘e-Testing’ yang dicadangkan sebelum ini, Ka Siong berkata perkara itu masih dalam peringkat perbincangan dan untuk tindakan kementerian di bawahnya dalam masa terdekat.


Bukit Aman rampas dadah lebih RM25 juta di selangor, Kedah

KUALA LUMPUR, 3 Jun – Polis Diraja Malaysia menumpaskan sindiket penyeludupan dan pengedaran dadah dengan merampas pelbagai jenis dadah seberat 696 kilogram (kg) bernilai RM25.35 juta dalam serbuan di Selangor dan Kedah pada Khamis serta awal pagi tadi.

Pengarah Jabatan Siasatan Jenayah Narkotik Bukit Aman Datuk Ayob Khan Mydin Pitchay berkata pada serbuan pertama di sekitar Selangor pukul 2.30 pagi Khamis, polis merampas dadah jenis syabu seberat 404.3 kg, heroin (7.7 kg) dan pil ekstasi (35.3 kg) yang dianggarkan bernilai RM16.4 juta.

“Selain itu, polis menahan seorang lelaki berusia 40 tahun yang dipercayai terlibat dengan aktiviti penyeludupan dan pengedaran dadah bagi pasaran antarabangsa dan tempatan,” katanya pada sidang media di Bukit Aman di sini, hari ini.

Sementara itu, dalam serbuan awal pagi tadi di Kedah dan Selangor, Ayob Khan berkata pihaknya menahan tiga lelaki dan seorang perempuan berumur lingkungan 25 hingga 39 tahun yang dipercayai terlibat aktiviti penyeludupan dan pengedaran dadah bagi pasaran tempatan.

Mengulas lanjut, Ayob Khan berkata sindiket terbabit aktif sejak hujung 2021 dan dipercayai mendapat bekalan dadah dari lokasi dikenali sebagai ‘Segi Tiga Emas’ (Thailand, Laos dan Myanmar) sebelum menjualnya untuk pasaran Indonesia.

“Modus operasi yang digunakan sindiket adalah menjadikan premis kediaman sebagai tempat menyimpan dadah sebelum diseludup ke negara jiran untuk pasaran antarabangsa dan diedar di pasaran tempatan,” katanya.

Beliau berkata kes disiasat di bawah Seksyen 39B Akta Dadah Berbahaya (ADB 1952) dan suspek direman selama tujuh hari bermula semalam dan hari ini bagi membantu siasatan.

“Tindakan juga diambil di bawah ADB (Pelucuthakan Harta) 1988 dan polis setakat ini menyita aset sindiket yang dianggarkan bernilai RM360,000 iaitu kenderaan Toyota Fortuner, Kia Optima, Mitsubishi Triton dan Ford Ranger,” katanya.

Ayob Khan menegaskan pihaknya akan meneruskan siasatan bagi mengesan saki-baki ahli sindiket untuk dibawa ke muka pengadilan serta berharap masyarakat akan terus menyalurkan maklumat berkaitan aktiviti pengedaran dadah yang berlaku dalam komuniti.


Ordinan Darurat bukan untuk sekat kebebasan media – Saifuddin

KUANTAN, 13 Mac – Ordinan Darurat Kuasa-kuasa Perlu (No.2) 2021 yang berkuat kuasa semalam, bukan untuk menyekat kebebasan media dan menghalang mana-mana pihak mengkritik kerajaan, tegas Menteri Komunikasi dan Multimedia Datuk Saifuddin Abdullah.

“Ada banyak kritikan terhadap ordinan ini dan saya ingin beri penjelasan, yang tuduh kerajaan sekat kebebasan akhbar, sebenarnya tidak sama sekali kerana ordinan ini merujuk kepada berita palsu dalam dua isu sahaja iaitu COVID-19 dan darurat.

“Kami akan bezakan antara kritikan kepada kerajaan dengan berita palsu, yang kita nak ambil tindakan ini berita palsu. Jadi saya harap semua orang termasuk ahli politik hargai apa yang kami lakukan, seandainya nak kritik menteri sebagainya, itu hak mereka dan pandai-pandai kami menjawab,” katanya kepada pemberita di sini, hari ini.

Beliau berkata demikian pada sidang media selepas menghadiri Majlis Pelancaran Program E-Tuisyen Parlimen Indera Mahkota dan Penyerahan Sumbangan Tablet Kepada Pelajar Sekolah di Dewan Atabara, di sini.

Ordinan itu memperuntukkan hukuman denda tidak lebih RM100,000 atau penjara tidak lebih tiga tahun atau kedua-dua sekali, manakala bagi kesalahan yang berterusan pula, denda yang dikenakan tidak lebih RM1,000 bagi setiap hari selama kesalahan itu berterusan, selepas sabitan.

Ordinan turut memberi definisi ‘berita tidak benar’ termasuklah apa-apa berita, maklumat, data dan laporan keseluruhan atau sebahagiannya palsu yang berhubungan dengan COVID-19 atau proklamasi darurat, sama ada dalam bentuk rencana, visual atau rakaman audio atau dalam apa-apa bentuk lain, yang boleh menggambarkan perkataan atau idea.

Mengulas mengenai program hari ini, beliau berkata menerusi projek rintis E-Tuisyen pelajar di kawasan parlimen itu, dapat mengikuti pembelajaran secara dalam talian di pusat internet komuniti dengan penglibatan 15 orang guru yang mengajar pelbagai subjek.

Projek dengan kerjasama MSD Innovation Sdn Bhd itu, dijangka bermula sepenuhnya pada April ini dan akan memanfaatkan lebih ramai pelajar sekolah di kawasan parlimen itu.


Peniaga dakwa rugi lebih RM120,000, diperdaya skim pelaburan tidak wujud

KUANTAN, 13 Sept – Gara-gara ingin mendapat hasil pelaburan berganda, seorang peniaga daging mendakwa kerugian RM126,259 selepas terpedaya dengan skim pelaburan tidak wujud yang diiklankan di laman web, Rabu lepas.

Ketua Jabatan Siasatan Jenayah Komersial Pahang Supt Mohd Wazir Mohd Yusof berkata lelaki berusia 48 tahun itu mendakwa telah menghubungi nombor telefon pada iklan berkenaan dan berurusan dengan suspek lelaki yang memintanya membuat bayaran RM1,000 bagi memperoleh keuntungan RM500.

“Mangsa mendakwa keuntungan itu menyebabkan dia berhasrat membuat pelaburan dalam jumlah yang lebih besar dan telah membuat transaksi pemindahan wang sebanyak tiga kali ke akaun bank diberikan suspek.

“Transaksi itu melibatkan jumlah RM37,329, RM37,950 dan RM50,980. Suspek kemudian meminta mangsa memasukkan lagi wang sebanyak RM60,000, bagaimanapun mangsa enggan kerana mula berasa curiga dengan skim pelaburan itu,” katanya kepada pemberita di sini, hari ini.

Mohd Wazir berkata mangsa membuat laporan di Ibu Pejabat Polis Daerah Bentong, kira-kira 162 kilometer dari sini semalam, dan siasatan dijalankan mengikut Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh didenda, jika sabit kesalahan.- BERNAMA


OYO Hotel and Homes tawar penginapan untuk barisan hadapan di seluruh negara

KUALA LUMPUR 12 Mac. – OYO Hotel and Homes menawarkan hotel OYO sebagai penginapan untuk barisan hadapan yang bertugas di pusat kuarantin COVID-19 di seluruh negara.

Naib Presiden dan Ketua OYO Malaysia dan Singapura Tan Ming Luk berkata, lebih 70 peratus pemilik hartanah OYO menyatakan minat mereka untuk menjadi tuan rumah kepada barisan hadapan yang bertugas bagi menguruskan vaksin apabila program vaksinasi awam bermula.

“Bagi OYO, kami percaya untuk menyumbang kekuatan kami, iaitu penginapan yang selamat, bersih dan berpatutan dalam rangkaian lebih 20,000 hotel di 75 bandar di seluruh Malaysia.

“Program dan pengalaman Sanitised Stays sedia ada kami sebagai pusat pengasingan COVID-19 menjadikan kami lokasi yang baik sebagai penginapan untuk barisan hadapan,” katanya dalam kenyataan pada Jumaat.

Sementara itu, Tan berkata OYO mencadangkan pulau Langkawi untuk memulakan strategi sebagai langkah membuka semula sektor pelancongan dengan selamat dan secara berperingkat.

“Dengan laluan masuk yang terhad, kami boleh mengehadkan kemasukan kumpulan tetamu yang lebih kecil yang mempunyai bukti vaksinasi dan lulus ujian COVID-19 sebelum memasuki pulau itu.

“Selepas mendarat, pelancong akan terus pergi ke resort mereka dan kekal di sana sepanjang percutian mereka, aktiviti akan terhad kepada jadual perjalanan yang lebih mudah, iaitu lawatan hanya terbuka kepada tetamu yang mendaftar untuk menyewa bot untuk ‘snorkeling’, menyelam dan memancing.

“Selain pelancongan gaya resort, kami juga mahu hotel lain di Langkawi, daripada bajet hingga mewah, dan semua perniagaan lain mendapat manfaat daripada program ini, selain melindungi penduduk Langkawi dengan vaksinasi juga penting,” katanya.


Melaka kumpul data bazar Ramadan, Aidilfitri

KLEBANG 27 Mac – Kerajaan Negeri bakal mengumpul data-data berkaitan bazar Ramadan dan Aidilfitri di negeri ini sebagai rujukan pada masa hadapan.

Exco Pendidikan, Teknologi dan Telekomunikasi negeri Datuk Rais Yasin berkata, data-data tersebut amat diperlukan dalam membantu perancangan perniagaan di sesuatu kawasan dan pada masa sama turut membantu peniaga di negeri ini.

Justeru, beliau meminta pihak berkuasa tempatan (PBT) agar dapat bekerjasama mengumpul data dan angka-angka penting penganjuran bazar di kawasan pentadbiran masing-masing.

“Saya percaya pihak majlis (PBT) juga mengambil berat tentang data serta angka-angka penting seperti jumlah pengunjung, nilai jualan dan sebagainya yang mana pada masa sama, saya selaku Exco Teknologi juga mahu dapatkan maklumat tersebut.

“Seperti di Bazar Aidilfitri Klebang, penganjur menyasarkan 1.5 juta pengunjung, di mana jumlah itu sudah melebihi penduduk Negeri Melaka sendiri yang hampir satu juta.

“Jadi, jika sasaran itu berjaya direalisasikan, ia bermakna bazar yang kita anjurkan turut berjaya menarik pengunjung dari luar Melaka. Jadi, data seperti itu amat kita perlukan untuk masa akan datang,” katanya.

Beliau berkata demikian pada sidang media selepas melawat penganjuran Glam Ramadan Bazar Klebang, di sini, malam tadi, yang turut dihadiri Ahli Dewan Undangan Negeri (Adun) Klebang Datuk Lim Ban Hong.

Mengulas mengenai bazar tersebut, Rais menyifatkan bazar Aidilfitri di Klebang adalah bazar paling ikonik di Melaka memandangkan saban tahun penganjuran itu berjaya mencetuskan kemeriahan di Melaka.


Parti liar: Datuk Seri Antara 25 ditahan di Janda Baik

Ketua Polis Daerah Bentong Supt Zaiham Mohd Kahar berkata kesemua mereka berusia 18 hingga 64 tahun yang terdiri daripada warga asing dan tempatan itu ditahan sepasukan polis kira-kira 1 pagi.

Beliau berkata ketika serbuan polis turut merampas dadah dipercayai jenis ketamin dan pil ekstasi yang dianggarkan bernilai RM800 dan siasatan awal mendapati banglo berkenaan disewa dengan harga RM15,000.

“Seorang yang ditahan bergelar Datuk Seri berusia 46 tahun dan polis masih menyiasat siapa penganjur parti itu. Kesemua suspek direman selama empat hari bermula hari ini bagi membantu siasatan mengikut Seksyen 12(2) Akta Dadah Berbahaya (ADB) 1952 dan Seksyen 15(1) (a) ADB 1952,” katanya dalam satu kenyataan hari ini.


Boleh guna paparan digital bagi LMM, LKM mulai hari ini

PUTRAJAYA, 10 Feb – Bermula hari ini (10 Feb), pemilik kenderaan persendirian warganegara tidak perlu lagi mempamerkan cukai jalan pada kenderaan masing-masing, tetapi boleh menggunakan mod paparan digital iaitu Lesen Kenderaan Motor digital (e-LKM).

Menteri Pengangkutan Anthony Loke Siew Fook dalam sidang media di sini hari ini berkata pelaksanaan e-LKM dan e-LMM itu ialah langkah digitalisasi dalam perkhidmatan teras Jabatan Pengangkutan Jalan (JPJ) fasa pertama.

“Perkara ini dilaksanakan secara berperingkat dengan bermulanya fasa pertama melibatkan kenderaan persendirian individu termasuk motosikal warganegara mengambil kira kesediaan sistem dan penerimaan awam terhadap pelaksanaan tersebut sebelum peluasan ke fasa seterusnya,” katanya.

Mod paparan e-LKM dan e-LMM itu boleh dimuat turun melalui portal awam Jabatan Pengangkutan Jalan (JPJ) atau aplikasi mobile MyJPJ di bawah satu projek perintis secara in-house.

Selaras dengan inisiatif itu, Loke berkata peruntukan di bawah Seksyen 20 Akta Pengangkutan Jalan 1987 (Akta 333) iaitu ‘setiap LKM hendaklah dilekatkan dan dipamerkan pada kenderaan yang berkenaan’ tidak lagi akan dikuatkuasakan bagi kategori pemilik di bawah fasa pertama.

Loke berkata penguatkuasaan yang dilakukan JPJ dan Polis Diraja Malaysia (PDRM) itu akan selari serta memberi jaminan penguatkuasaan tidak lagi menyaman pihak yang dibenarkan untuk tidak memaparkan pelekat LKM pada cermin depan kenderaan.

“Sekiranya pemilik disaman kerana tidak memaparkan LKM, boleh menghantar kepada Kementerian Pengangkutan untuk ‘no further action’ (tiada tindakan lanjut) kerana pengecualian itu akan diwartakan dalam masa dua minggu lagi,” katanya.

Loke berkata orang ramai tidak perlu panik kerana pemaparan secara digital belum diwajibkan dan pemilik diberi pilihan kerana pelaksanaan advokasi dilakukan dalam tempoh setahun untuk rakyat menyesuaikan diri dengan sistem digital itu serta mengambil kira kekangan pemilik di kawasan pedalaman khusus di Sabah dan Sarawak.

Dalam tempoh pelaksanaan fasa pertama, kategori pemilik atau pemegang lesen kenderaan yang masih wajib mempamerkan LKM ialah persendirian syarikat, kenderaan pemilikan warga asing dan kenderaan perdagangan meliputi kenderaan barangan dan kenderaan perkhidmatan awam.

Kad LMM pula ialah pemegang lesen belajar memandu (LDL), pemegang lesen vokasional (PSV/GDL/KON), pemegang lesen memandu bagi warganegara asing dan pemegang lesen memandu negara luar oleh pemandu warga asing (IDP).

Loke berkata langkah pendigitalan itu mampu mengurangkan kesesakan di pejabat dan kaunter JPJ sehingga 80 peratus, yang setiap bulan secara purata sebanyak 1.5 juta kenderaan perlu memperbaharui LKM.

Beliau berkata langkah digitalisasi JPJ fasa pertama itu juga boleh membawa penjimatan sebanyak RM96 juta setahun dari segi kos pelekat dan kad.


Tambahan RM500 bantuan GKP bantu peniaga kecil – PM

PUTRAJAYA 30 Mei – Bagi memastikan kelangsungan hidup perniagaan khususnya membabitkan perusahaan kecil dan sederhana (PKS) di negeri ini, kerajaan telah bersetuju untuk memberi bantuan tambahan Geran Khas Prihatin (GKP).

Perdana Menteri Tan Sri Muhyiddin Yassin berkata, kadar GKP akan ditambah sebanyak RM500 menjadikan peniaga kecil daripada sektor PKS dan perusahaan mikro di negara ini akan memperoleh bantuan keseluruhan berjumlah RM1,500.

Katanya, hampir satu juta penerima GKP dijadual akan menerima RM1,000 pada pertengahan Jun dan baki RM500 lagi akan disalurkan pada Julai.

“Sehubungan itu, sukacita diumumkan kadar GKP akan ditambah sebanyak RM500 kepada RM1,500. Ini bermakna, hampir satu juta PKS dan perusahaan mikro akan menerima RM1,000 pada pertengahan Jun dan RM500 lagi akan disalurkan pada bulan Julai,” katanya dalam Perutusan Khas Bantuan PKP 3.0 yang disiarkan secara langsung, hari ini.

Mengulas lanjut, Muhyiddin berkata, berdasarkan prosedur operasi standard (SOP) terbaharu yang diumumkan, kerajaan masih membenarkan operasi jual-beli peniaga kecil, penjaja jalanan dan termasuk perusahaan mikro sepanjang tempoh PKP penuh ini.

Justeru, beliau berkata, sekiranya para peniaga ingin mendapatkan pembiayaan mikro kredit sebagai modal kerja, sebanyak RM1.5 bilion disediakan sepanjang tahun ini oleh BSN, TEKUN, MARA, SME Corp. dan YAPEIM dengan kadar pembiayaan serendah tiga peratus.

“Selain itu, bagi membantu aliran tunai syarikat dan PKS, institusi perbankan akan terus menawarkan kemudahan pembiayaan dan pinjaman. Dana institusi perbankan telah dimantapkan lagi melalui pelbagai fasiliti pinjaman mudah PKS pembiayaan BNM yang masih berbaki RM5 bilion.

“Untuk menyokong lagi PKS, BNM akan menambah fasiliti Kemudahan Bantuan dan Pemulihan Bersasar untuk PKS terjejas sebanyak RM2 bilion. Dengan itu, jumlah dana pinjaman untuk PKS dengan kadar pinjaman serendah 3.5 peratus yang masih tersedia adalah sebanyak RM7 bilion,” katanya lagi.


PGA tahan dua tekong darat, lapan wanita Thailand

KOTA BHARU 28 Mac. – Dua tekong darat serta lapan wanita Thailand ditahan polis dalam dua serbuan berasingan di Pasir Mas dan Tumpat pada 26 dan 27 Mac.

Pegawai Pemerintah Batalion Ke-9 Pasukan Gerakan Am (PGA9) Superintendan Nor Azizan Yusof berkata kesemua wanita berusia 24 hingga 39 tahun yang ditahan itu dipercayai masuk melalui laluan tidak sah di sempadan Malaysia-Thailand.

Menurutnya dalam kejadian pertama pada 11 malam, Jumaat lalu, sepasukan anggota PGA yang membuat rondaan menahan sebuah Proton Wira yang dipandu oleh seorang lelaki tempatan berusia 32 tahun dalam keadaan mencurigakan di Kampung Kubang Kual, Pasir Mas.

“Pemeriksaan lanjut yang dilakukan mendapati wanita itu memasuki negara ini melalui pangkalan haram sekitar Rantau Panjang dan lelaki tempatan itu berperanan sebagai tekong darat membawa mereka ke lokasi tertentu.

Susulan kejadian itu, Nor Azizan berkata pasukannya kemudian melakukan serbuan ke sebuah chalet di Kampung Paya Pasir dekat Wakaf Bharu, Tumpat pada 5 pagi semalam.

“Siasatan yang dilakukan membawa kepada penemuan empat wanita Thailand yang ditempatkan di dalam sebuah chalet yang juga tidak mempunyai sebarang dokumen.

Jelasnya, kes akan disiasat di bawah Seksyen 26J Akta Antipemerdagangan Orang dan Antipenyeludupan Migran (ATIPSOM) 2007 dan Seksyen 6(1) Akta Imigresen 1959/63.

“Kesemua wanita Thailand tersebut dipercayai akan memenuhi sektor pekerjaan di negara ini ekoran kerajaan Malaysia telah melonggarkan Perintah Kawalan Pergerakan (PKP) dan sektor ekonomi negara telah dibuka sepenuhnya mengikut syarat-syarat yang ditetapkan oleh Kementerian Kesihatan Malaysia (KKM),” katanya.


Sambutan Hari Wanita Antarabangsa 2023 meriah

PENGKALAN BATU 12 Mac – Hujan tidak membantutkan kemeriahan Sambutan Hari Wanita Antarabangsa 2023 Peringkat Dewan Undangan Negeri (DUN) Pengkalan Batu di Plaza Melaka Sentral, Persisir Sungai Melaka, di sini, semalam.

Presiden Active Nation Malaysia, Datuk Mohd Ridhwan Mohd Ali berkata, acara utama iaitu larian terpaksa digantikan dengan aktiviti zumba akibat hujan melanda lokasi penganjuran program.

“Selain aktiviti menyihatkan kami turut anjurkan pertandingan mewarna bagi kanak-kanak, pemeriksaan gigi dan cabutan bertuah,” katanya ketika ditemui pada program itu yang dirasmikan
Exco Hal Ehwal Wanita, Pembangunan Keluarga dan Kebajikan negeri, Datuk Kalsom Noordin.

Mohd Ridhwan berkata penganjuran sambutan itu adalah sebagai tanda penghargaan buat kaum hawa yang banyak menabur bukti dan berbakti bukan sahaja untuk keluarga malah pembangunan negara.


Polis terima laporan pengulas sukan diugut

Ketua Polis Daerah Shah Alam ACP Mohd Iqbal Ibrahim berkata laporan dibuat pada pukul 1 pagi tadi, dan ia dipercayai mempunyai kaitan dengan ulasan lelaki berkenaan dalam sebuah rancangan.

Beliau berkata kes disiasat di bawah Seksyen 507 Kanun Keseksaan, Seksyen 14 Akta Kesalahan Kecil 1955 dan Seksyen 233 Akta Komunikasi dan Multimedia 1998.

“Pengulas sukan itu menerima ugutan melalui laman Instagram ‘antimediababi’ pada 27 Ogos 2022 dan beliau membuat laporan kerana ia mendatangkan kegusaran kepada pengadu sekeluarga.

“Pengadu ada menyentuh berkenaan kemerosotan pemain badminton negara ‘Lee Zhi Jia’ semasa membuat ulasan dalam rancangan ‘Nindia Pak Long’, dan pengadu syak perkara itu mungkin mengundang rasa tidak puas hati pihak-pihak tertentu,” katanya dalam kenyataan.